qundao/data-zh-poetry huggingface dataset:
送喻太丞知處州
作者：葉適
朝代：宋

喻公策名自先朝，奉常冬官始見招。
何因歛退爲泉石，可惜垂欲排雲霄。
處州不城山作堵，百嶂千峰自翔舞。
孤高上頭天一柱，中有秀句須公取。
送孫偉夫
作者：葉適
朝代：宋

我友睎顔人，造道最勇决。
智校一驛敏，書贏萬籤閲。
吐詞春嶽麗，景行寒泉潔。
良工制瑚簋，本爲郊廟設。
便留刊字正，稍上裨衮闕。
遠尋豐城劍，虛負歷山月。
發嫌梅柳催，到恨桃杏歇。
親年過八袠，輿致經九折。
紙迷版簿內，稅役半緣絕。
云此新進士，銓限凜難越。
廳荒茅壓項，饌惡芹縮舌。
哿矣無情游，自傷垂老別。
送孫子淵潭州司理
作者：葉適
朝代：宋

我住瀟湘獄自清，囚衫蟲蠹雨飄零。
如今三院更幽寂，閉戶勘書花滿廳。
送宋知錄
作者：葉適
朝代：宋

與子比鄰計未疎，河梁新駕月明初。
老人輕作三年別，强記難忘一覽餘。
節相喜材添局務，寺丞引類借朝裾。
只愁戀著衙樓好，回厭家山道不如。
送張知錄
作者：葉適
朝代：宋

門閥飛龍後，家聲入館前。
身饒太常第，客欠廣文氈。
流落無先譽，遭逢有宿緣。
炎洲路多少，謾數去鴻邊。
送徐景大
作者：葉適
朝代：宋

桃湖避秦之遠孫，繞湖桃葉遮桃根。
父子聲名動場屋，綠衫手板桃花村。
相隨入南訪靈迹，九日山重海深碧。
韓公文高大冊印，秦系詩清小磚刻。
我已衰殘書不成，有語安能爲重輕。
子今自出瓊瑰句，南伯南侯倒屐迎。
送徐洞清秀才入道
作者：葉適
朝代：宋

方老昔爲儒，仁義自愁煎。
决策從道士，擺落科場緣。
神仙事茫昧，良得日高眠。
徐生嗣其風，永謝負郭田。
白襴已回施，黄氅猶索錢。
書籍棄塵案，笙磬來鈞天。
看鏡胡獨難，超俗諒非少。
異花改林秀，孤翮移漢矯。
月華滿庭蕪，闃沉霜宇峭。
親交生離絕，空歎真游杳。
送惠縣丞歸陽羨·其一
作者：葉適
朝代：宋

三嶺描成翠骨堆，一川罨畫綉徘徊。
三年塵土無人識，山水虛閑與喚回。
送惠縣丞歸陽羨·其二
作者：葉適
朝代：宋

我在水心南岸村，尋常風景不堪論。
等於天壤中間住，草醉花迷共記存。
送戴宣子
作者：葉適
朝代：宋

爲愛千竿玉，垂陰似古城。
弟兄俱挺立，文獻各標名。
握粟親年晚，浮家越浪輕。
相期早得意，還伴此君清。
送戴料院
作者：葉適
朝代：宋

質如金石堅，文比錦繡新。
利錐亦穎透，大樸終還淳。
憶昨慨其離，早合儀朝紳。
于今悄復去，奈何猶選人。
西風管摇落，黄菊別有春。
茫茫九衢內，白汗沾紅塵。
誰拋連城富，却買徑寸珍。
世路豈云極，念子行李頻。
送戴漢老
作者：葉適
朝代：宋

隠侯之郡成公宅，辭流屈注回理窟。
前輩淵騫晚凋謝，後進由求蚤超絕。
聖朝論士皆公卿，千乘何足留高名。
春風無痕萬情化，盡付雙溪舞雩下。
送方書記兼簡府主
作者：葉適
朝代：宋

我昔防江之下流，獨許蔡子專軍謀。
未能奏效累絲髮，已復負謗叢山丘。
小范兵精思慮遠，片言坐折群疑滿。
幕僚無過只論功，登秩薦賢來衮衮。
上流蜀接更吳通，桑麻滿里炊烟同。
鸚鵡洲前長笛晚，黄哀蘄怨何時終。
送曹器遠
作者：葉適
朝代：宋

曹子苦心懷百憂，古人遠矣思同流。
平生未得雄豪力，今日便肯卑微休。
麻源洞裏瓊葉雨，南草市上蘆花秋。
十年老語爲誰了，西望滄江空白頭。
送曹潜夫
作者：葉適
朝代：宋

東南作闕歎年徂，遠遠參司到蜀都。
元帥幕中須受辟，生羌界上也分符。
閑吟杜甫詩千字，時載楊雄酒一壺。
只我衰殘望君切，杜鵑聲裏認歸塗。
送朱相士朱文昭族孫云得劉碧雲相法
作者：葉適
朝代：宋

南蕩書林長砌蘿，碧雲鞋底曬庭莎。
從今湖海須行徧，眼法雖親要看多。
送李郛
作者：葉適
朝代：宋

蓋代才難看獨手，衆參聞見其來久。
流風莫盛元祐時，崛起誰當紹興後。
嗟君探討窮一生，心通文字難力爭。
雀啄雪籬閣筆坐，蟲吟露草繙書行。
已輕富貴須臾爾，萬一姓名傳野史。
只愁垂老絕知音，自送青編滿朝市。
余之視君尚少年，題玉爲珉何所賢。
期君更盡未死日，舉世不信方知天。
送林子高
作者：葉適
朝代：宋

老我追隨亦賸人，研軒標格久成塵。
意先遠水常趨海，節與修篁自作筠。
諫苑舊知欣有信，漆坊新隠嘆無鄰。
梅花應待行時發，野岸山房探得春。
送林孔英
作者：葉適
朝代：宋

東堂質疑匙啟鑰，西廂坐講水赴壑。
本朝合選經博士，萬里那投郡文學。
東風吹散石門冰，吳人送去蜀人迎。
雪山峩峩大江滿，柁樓過之清又清。
送林退思四川分司茶馬幹官
作者：葉適
朝代：宋

棄繻詆關吏，廣殿射高名。
方從媚子引，豈料讒夫傾。
京師恩暮降，蜀道險朝升。
執手郭西門，惻愴難爲情。
有山擎空雪，有谷匝底冰。
烏樂謾後噪，猿孤定先鳴。
漢中王霸地，從古鋒鏑爭。
崩摧韓信壇，闕落張魯營。
感子奮衣去，客猛意自輕。
笑我老何怯，萬里今橫行。
送楊通判
作者：葉適
朝代：宋

花稀讓林稠，苗疎與田遠。
共欣永日寬，更笑餘寒褊。
窮閻多樂事，粲粲翠幄展。
惜君盍少假，忽泛江流緬。
三年綱紀地，一意圭玉琬。
臞儒道義深，傲吏威稜淺。
山鞋蠟已就，畫筆枯未吮。
不上鴈蕩峰，何由寄高蹇。
送潘德久
作者：葉適
朝代：宋

每携瘦竹身長隠，忽引文藤令頗嚴。
聞道將軍如郤縠，不妨幕府有陶潜。
江當闊處水新漲，春到極頭花倍添。
未有羽書吟自好，全提白下入詩奩。
送潘景參
作者：葉適
朝代：宋

久自知潘令，經曾薦禰衡。
居慚薄氣力，何以助聲名。
松柏非無歲，鹽梅會有羹。
又從沙際別，把酒候潮生。
送王宗卿·其一
作者：葉適
朝代：宋

米多糠少賀豐登，蓮吐雙花麥五莖。
別有到家呈瑞處，繞籬黄菊向人明。
送王宗卿·其二
作者：葉適
朝代：宋

久違曾閔膝前勞，翻得龔黄意外褒。
但使親年多過百，人間一品未爲高。
送王通判
作者：葉適
朝代：宋

左原冢孫産巴東，山靈地秀兼長雄。
自小赤心天與通，可惜五十方治中。
北風吹沙暗中渡，不合吹君落南去。
水有子魚山荔枝，借我箸食前籌之。
送白酆還蜀
作者：葉適
朝代：宋

翻翻文若秋江生，幽幽詩如寒澗鳴。
前歲淹徊下巴峽，今年憔悴出京城。
憑問天邊五色羽，何事飛來復飛去。
昔人但苦樊籠悲，豈知此日籠無處。
送盧簡夫
作者：葉適
朝代：宋

子昔葦間從我游，未曾一語相報酬。
文杏將非廟廊具，澗蘋况是王公羞。
子今欻往西湖上，靈雨綵雲供筆仗。
深思直道佐明君，蟄雷震空天下聞。
送程傳叟
作者：葉適
朝代：宋

茂苑臺高春日明，君顔如花楊柳青。
蕭條別離風雨外，楊柳自青君貌改。
誰知仰天愬天公，三辰五星在心中。
老作海頭新主簿，蜃氣錯雜迷西東。
去年無禾雖種菽，乞命只指今年熟。
家人未可便喜歡，少待上司催結局。
送胡彥思
作者：葉適
朝代：宋

秋旱兼春處處祈，微茫欲雨又還非。
汝行恰值此時別，不到爲霖不肯歸。
送胡衍道
作者：葉適
朝代：宋

庭松雪外青，檻梅冰裏白。
正堪頻把玩，何忍驟離拆。
我老如蛻蟬，隨葉飄重泉。
欣君整佩出，直上穹穹天。
卓茂冠天下，王祥歌海沂。
奉璋承大糦，籲俊迪深知。
情胡萬難齊，理或一未貫。
中道不及伸，偏質徒受亂。
同人當同羣，不止同其門。
衆金鑪鞴合，一匠杗桶分。
惜民當惜農，不止惜其傭。
客主兩無怨，政刑會時雍。
三年心所親，臨別語甚的。
已去寧再逢，懷哉展其力。
送范文叔知彭州
作者：葉適
朝代：宋

君今結束歸何勇，我獨棲遲去不能。
江水入冬猶浩蕩，風帆逼歲合騫騰。
相逢論事信徒爾，清坐矢心嗟未曾。
想得彭州退公後，夜窗重整照書燈。
送葉任道教授之官靜江
作者：葉適
朝代：宋

太學奏文夸第一，國子先生裏行立。
嶺南梅花太枯澀，花豈喚人人底急。
爐亭雪深叫孤鴻，傳書爲愬明光宮。
雲翻雨覆古來有，不如堂堂金石守。
送葉路分
作者：葉適
朝代：宋

猺啾獠唧聞鳴琴，十指如玉無哀音。
應憐聽者未洗耳，衡山高兮湘水深。
君今幅巾鵷鷺行，切勿著带貔虎傍。
軟荷刺少離棹短，柝桐花多班露長。
送葛元城
作者：葉適
朝代：宋

數年之留能浩浩，一日之別還草草。
念子身名兩未遂，令我衰病無一好。
古人探道從妙年，今人重耳輕目前。
不愁好龍龍不下，只愁愛玉酬石價。
送蔡夢得
作者：葉適
朝代：宋

寸步旱黏楫，千里脂染輪。
四國嚴諸侯，江沙渺無津。
翁令去何之，綠樹羞鬢銀。
惟應苦吟徹龍室，報以頷珠光比日。
送蔡子壽
作者：葉適
朝代：宋

彼羙蔡氏子，任也堪將相。
唯儔亦異材，朗立萬人上。
吾嘗扣其微，事詣理亦暢。
雨露待堅成，風波豈凋喪。
醯鷄發淺覆，鹽虎背新樣。
侵尋墮老醜，闟茸屢監當。
繁霜生野色，行李正悽愴。
恐子復未平，因書寄無恙。
送蔡子重
作者：葉適
朝代：宋

憐子昔參江上僚，前功如日鬢蕭蕭。
莫輕小縣深谷裏，續絲運軫琴方調。
薄冰未隨野梅結，和風已催山杏發。
廋文露巧衆術同，一心之純天與通。
送蔡學正
作者：葉適
朝代：宋

鍊盡剛成與物和，崢嶸夜氣合清磨。
好溪新漲連天綠，近晚無風亦不波。
送蔣少韓
作者：葉適
朝代：宋

昔子岳陽去，我病不能吟。
久拋風煙句，永結江湖心。
子今岳陽歸，惠我過始覿。
日月無蔽虧，空水互摧激。
濯足洞庭浦，晞髮君山顛。
誰驚瘦到骨，所要清爲天。
蔀家豐屋永新縣，象牀金簟春風轉。
提壺未許勸人留，求言待上茅茨殿。
送薛子長
作者：葉適
朝代：宋

藏冰待炎威，織裘禦冬霰。
彼此互有適，用舍空屢變。
蘭菊倚戶出，松柏參天見。
美質不必同，偉幹非世便。
薛生靜而敏，器宇絕幼愿。
能文乃天姿，脫穎酬始願。
衆技逐高卑，雜學徒貫穿。
趨聖由一途，任重工自勸。
古人文已立，後世皎難衒。
媿余莫負荷，期子幸無倦。
送謝學賓
作者：葉適
朝代：宋

衰年嬾看客，十卧適一起。
謝子何許來，我屐屢折齒。
貌閑神又肅，論事靜而理。
紛然嘲哳際，莞爾諧宮徵。
麟獲無怒角，鳳去愁遯尾。
正應晚聞道，不受血氣使。
山頭蕨芽老未鎌，庭中桂枝春已添。
巢由亦有藏身地，小厭聲名傍屋簷。
送謝希孟
作者：葉適
朝代：宋

白頭趨幕府，早已負平生。
未放鵬舒翼，應煩驥斂程。
驛梅催凍蕊，柁雨送春聲。
爲語常平使，開懷待子荆。
送趙季清兼謝所惠詩
作者：葉適
朝代：宋

纍珠貫冰絲，耿光發沉淵。
二千八百字，字字合管絃。
想攢風前眉，應聳雪後肩。
又言謫匡山，五老煙霞鮮。
著書滿破篋，官冗鹽未煎。
少遲了上信，別用綵繩聯。
送趙幾道邵武司戶
作者：葉適
朝代：宋

無灘秋水平，有句官曹清。
楊柳欲落盡，菊花愁晚生。
書多前益智，文古後垂名。
功到闊深處，天教勤苦成。
送趙提幹
作者：葉適
朝代：宋

與君中外情偏厚，嗟我龍鍾志已摧。
豈有尋常墮泥滓，不教宛轉助風雷。
花枝買笑前村趁，柳带牽情別浦催。
細雨酒亭東望處，應將新語寄潮回。
送趙景明知江陵縣
作者：葉適
朝代：宋

吾友趙景明，材絕世不近。
疏通無流連，豪俊有細謹。
尤精人間事，照見肝膈隠。
忽然奮鬚髯，萬事供指準。
漢士興伐胡，唐軍業誅鎮。
久已受褒封，誰能困嘲擯。
四十七年前，時節憂患盡。
去作江陵公，風雨結愁慍。
昔稱長官貴，今歎服勞窘。
夜光儻無因，早晦行自引。
田園多遯夫，未必抱奇藴。
勉發千鈞機，一射强虜殞。
送趙紫芝游天台
作者：葉適
朝代：宋

寒退糊碑閣，春留種藥城。
幽居自可樂，暫出豈無名。
綜水援藍聚，裙山翦繡迎。
文殊扣野衲，癡語爲誰清。
送郭黄中
作者：葉適
朝代：宋

鴈山削玉上青雲，仙侶常游遣俗紛。
飛舄可無能少駐，洞簫何幸復親聞。
看承下戶恩尤重，賓禮高賢意自欣。
忽憶門西貧士宅，蟄雷繞甑黍初饙。
送鄧諫從制幹
作者：葉適
朝代：宋

援引亦未力，聲名空復傳。
終携太平策，還上蜀江船。
帆色掛曉月，艣音穿夕烟。
滄波不盡興，收拾浣花邊。
送鄭丈赴建寧五首·其一
作者：葉適
朝代：宋

過家鄉里敬，將母士夫榮。
得失從人論，行藏獨自明。
百年中古少，一笑萬金輕。
廉士吾何敢，新茶可擷英。
送鄭丈赴建寧五首·其三
作者：葉適
朝代：宋

清廟圖書寶，熙朝雅頌音。
頻繁三節召，荏苒二毛侵。
衣飲家纔足，丘園意亦深。
卧聽床下士，時作武侯吟。
送鄭丈赴建寧五首·其二
作者：葉適
朝代：宋

有志雖身健，開心在歲寒。
一時諸老盡，多見大名難。
湖海方連旱，甌閩適少寬。
爲州人不乏，千萬强加餐。
送鄭丈赴建寧五首·其五
作者：葉適
朝代：宋

屏棄誠愚分，牢愁更索居。
若逢知已問，猶解課兒書。
地僻門長閉，年饑菜自鋤。
相望無一事，不是故情疎。
送鄭丈赴建寧五首·其四
作者：葉適
朝代：宋

海內言華萼，功名動搢紳。
十年長隠吏，一語必驚人。
酒量新來減，交情老更親。
公餘如促膝，剩把古書陳。
送鄭景元
作者：葉適
朝代：宋

兄弟同升難，高材自摧角。
官多復不記，四載禮南嶽。
一朝盡室去，菲食遭歲惡。
丈夫軒豁意，快緊出鷹鶚。
忍事得無慚，信有古人學。
建安雖閩壤，桂樹美可樂。
合抱更連理，叢生蔭州郭。
歲月歷悠長，根株見齦齶。
終當作大厦，積功在雲壑。
尚友如此君，蒼天未爲薄。
送鄭景望二首·其一
作者：葉適
朝代：宋

兩地旌旗一閏中，十年監牧九卿崇。
安輿遍就東南養，遺俗將陶雅頌功。
愛護元身如寶玉，節宣時序戒螟螽。
遥知獨上千山路，處處梅花逐暖風。
送鄭景望二首·其二
作者：葉適
朝代：宋

江左諸賢盡凋落，邇來名字未深知。
願公年德加前輩，救世勳庸莫後時。
國重四維人建立，天還一統道藩籬。
彌綸康濟何曾極，自古忠臣不遠期。
送鄭虞任赴京西檢法官
作者：葉適
朝代：宋

春風逝無涯，夏潦生未已。
思君遡江漢，行銳業難止。
事繁絲唾亂，神靜魚鱗理。
前年浙東幕，借助獲專美。
邊頭值閑暇，人物盛儲歭。
荒村魚米場，孤戍花藥市。
雅知足禪味，翫世失憂喜。
但疑柳上白，時雜髯間紫。
豈非久不遇，感歎妨隠几。
回首舊隆中，畦壠長薿薿。
送陳壽老
作者：葉適
朝代：宋

天台鴈蕩車接軫，青田又促半潮近。
冠巖带壑無俗情，秋幹春荑競時盡。
老窮望絕華軒過，其誰幽尋穿薜蘿。
更抽奇筆向雲射，破的疊中千鴐鵝。
古今文人不多出，元祐惟四建安七。
性與天道亦得聞，伊洛尋源未爲失。
閬風招手游太玄，麻頭制尾中興年。
黄金鑄印肯輕佩，定把堯舜陳王前。
我家罄懸仰見斗，簸君紅旗魑魅走。
密房焰短夜苦長，雪高冰深去無鄉。
送陳子雲通判·其一
作者：葉適
朝代：宋

周子也復可憐人，憂民憂世語轉新。
每妬吾州何巨福，通判乃得陳子雲。
送陳子雲通判·其三
作者：葉適
朝代：宋

三月召龍頻鼓鑼，喜作小雨恨不多。
移苗未了君已去，更借後福書歸禾。
送陳子雲通判·其二
作者：葉適
朝代：宋

臨餐吐食嗟無餘，幽情慘鬰時一舒。
感君善意過於令，周子之語良非虛。
送陳彥羣
作者：葉適
朝代：宋

雨洗蝗蝻餘，凉生癘瘧後。
今朝江上峰，浄失棼霧垢。
舉觴忻有屬，餞我同年友。
平居多契闊，遠別方嗟咎。
大郡得師儒，高文興孝秀。
雍容入儒雅，磨錯見瓊玖。
衆儒治六學，厥志存不朽。
量空計尋丈，汲海論升斗。
因之入簪組，併欲垂篆籀。
公才賦超卓，傑立氣愈厚。
火宿無餘煙，果實甘衆口。
書來幸細評，副此頻矯首。
送陳漫翁
作者：葉適
朝代：宋

笠澤老龜蒙，蛹卧絲自裹。
君從蓮葉畔，親領末後語。
憐我未得聞，獨繭授長緒。
因茲服英悟，鬰鬰副奇許。
士於淪胥中，搏手架欄柱。
一瓦不漂零，百世保風雨。
轉圜信無難，滅木猶有懼。
高翔要深泳，厚積堪重負。
狂波浸三伏，回壑萬流阻。
旅情方夷猶，霽色待舒吐。
樵峰濃黑散，蓼岸微紅聚。
進舟石門灘，小泊看佳處。
送陳糧料
作者：葉適
朝代：宋

萬里渥洼出，行天絕比倫。
能參大關鍵，莫用小精神。
鍾鼎身雖貴，簞瓢道未貧。
梅情兼雪意，留住恰芳春。
送陳約甫知永豐
作者：葉適
朝代：宋

四十未朝蹟，三經綰縣章。
嫁頻知子熟，醫老悟身嘗。
菊趁行時色，梅催到日香。
還欣肺氣減，中熟變爲凉。
送鞏仲同
作者：葉適
朝代：宋

花溪初逢日苦短，橘洲重尋意更長。
天催鶺鴒玉樓去，潄流不並龍洲旁。
春風忽高行旆起，酒盡何如添野水。
古來交契看老時，與公安得輕別離。
送馮傳之
作者：葉適
朝代：宋

我乞來荆州，足未曾出門。
明明楚漢迹，莽莽風塵昏。
茲復罷著書，梵譯專討論。
頹然對白法，諸有不得存。
傳之京口別，歲暮始窮源。
帆張飛動勢，纜繫棲泊痕。
相顧舉杯酒，醉極沮漳翻。
儒生慕傑氣，赤手誅鯨鯤。
將軍建實壘，寸甓宜自攢。
于時雪五尺，遣卒問江干。
答言屈大夫，橫肆羣魚吞。
豈如衛甯蘧，舒卷常溫溫。
聞此重嗟嘆，恐墮禍福觀。
榮禳用國寶，誰能免沉燔。
要令德性脩，仍挽江海渾。
我今材力盡，拙計東南坤。
尚餘春秋志，欲執左袵奔。
念子獨奈何，葺屋補牆藩。
梅花一兩坼，春意到草根。
倘見南枝榮，折寄隨驚湍。
送高仲發
作者：葉適
朝代：宋

細君吁久寂，季弟猶長貧。
棄我涉遠道，策策傷心神。
舍西三畝畬，作急老自耘。
稻熟曾未割，歸趁秋風新。
送鮑賓甫
作者：葉適
朝代：宋

近年詩友東西去，贈子驪駒媿不多。
古柳渡頭音調別，滄浪聞處夜深歌。
送黄巖二陳秀才
作者：葉適
朝代：宋

一雙璞玉稟天和，遠向東州就琢磨。
待得永無痕鋟相，莫言功用不須多。
送黄竑
作者：葉適
朝代：宋

有客家住寶劍窟，將身自比夜明簾。
見我立談盡肝膈，駭視世俗徒沾沾。
千年豪傑供指使，笑撻胡虜如奴鉗。
嗟予病衰絕少韻，只欲炙背依茅簷。
勸子持難復居易，呂梁之舟先歷試。
焦桐邂逅爨下薪，良玉磋磨廟中器。
誰言怒海鯤鯨惡，別有晴川鷗鳥戲。
心亨習坎行自孚，安流儻寄相思字。
送龔叔虎
作者：葉適
朝代：宋

寺暗莓苔深，歲潦雷雹粗。
問胡旅窮舍，鑽燧煮萊蕪。
答云自孩童，蚤識竈下梧。
逡巡四十載，翻著火上爐。
今昔豈異能，聞見終殊途。
德衰嗟教薄，筆退憐詞枯。
何以充我求，往衆歸裝孤。
子文如繡鞶，子行如冰壺。
世惟春華翫，爾用秋實餔。
去從孔鸞翔，勿受斥鷃呼。
遊衢州府園
作者：葉適
朝代：宋

破疑庵裏押衙石，塵外堂中急就章。
猶有春風爲披拂，看人歌舞過殘陽。
過葉威仲不值
作者：葉適
朝代：宋

菊苗新擢馬蘭叢，柳老吹花拂掠空。
聞說先生過山去，釣絲無主繫東風。
還華賢良九經說賢良進卷語林等
作者：葉適
朝代：宋

華君官五世，人物樸而重。
窮經不辭難，著論何其勇。
編排過百帙，裝庋高一冢。
見聞頗驚訕，吟玩自欣悚。
余本空疎人，盛刺勤遠捧。
津般俾之讀，涉岸滄溟洶。
惟知畏浩博，敢復議煩冗。
芄蘭恨柔蔓，櫟社嫌擁腫。
誰令獨管吹，而爲衆竽恐。
楊墨岐路迷，服鄭丘林拱。
西鄰黄策子，簡要獲天寵。
君兮幸持歸，卧看雲生壠。
郭伯山挽詞
作者：葉適
朝代：宋

兄弟窮經各一時，百年義塾尚留炊。
講燈常照鶴窺坐，壇杏半紅猿揀枝。
未奏邊功明主惜，將成京秩故人悲。
挽君已老應先盡，安得埋銘更後垂。
郭宰爲鄭全真歿買田以贍其後
作者：葉適
朝代：宋

鄭生在日常無食，身後恓惶又可知。
郭象有緣天付與，新租滿碓不言饑。
鄱陽董季興往游懷玉山捐田入寺爲民禱雨君既道其本末又示山中五章請余賦之然比來霖潦淹月種爛乃未秧也方幸數日晴霽爾
作者：葉適
朝代：宋

懷玉湫龍懶心性，六月困眠祈未醒。
廣文偶來亦同病，買田施食慇懃請。
誰知領縣春風邊，嗔蛟怒鰐腥熏天。
須君一念晴雨若，遮莫雇僧輸俸錢。
醫工歎重贈柳山人
作者：葉適
朝代：宋

柳生洲居濠北邊，繇辭質野誰所傳。
不曾入城行賣卜，有問災福須呼船。
歎我奇疾何頻年，其初過清肌凜然，已忽腹拒遭拘攣。
一身盡異形質變，恍若土木徒人言。
蚤知定性不生滅，今安得爾庸非天。
醫工刃人死無律，妄談標本從何出。
補勞護弱轉凝聚，排寒盪濕加淫鬰。
挾風上行關膈失，迸肉糜皮併爲一，猶云無傷乃餘疾。
生雖憐我謬時命，豈悟顛倒緣此物。
彼蒼應有司殺者，授柄於工無乃悖。
我勞萬事明當休，自古零落歸山丘。
但疑未死復不活，熟視重爲諸醫羞。
餘聰殘明不可留，治命已乖妻子謀，執訊空貽友朋憂。
柳生聽罷掉頸笑，既有主對非吾尤。
山歌靜夜聲宛轉，更著此曲歌中流。
鋤荒
作者：葉適
朝代：宋

鋤荒培薄寺東隈，一種風光百樣栽。
誰妬眼中無俗物，前花開徧後花開。
錢知縣挽詞
作者：葉適
朝代：宋

送子三爲邑，十年嗟往來。
誰言債難了，不與命同回。
卓魯終留愛，龔黄豈蔽材。
雲愁旦暮雪，雪打又添哀。
除夜元日連登煙霏樓·其一
作者：葉適
朝代：宋

巖蠻寬去靈虬寺，水竹低橫處士園。
此是蘄州無比好，亦如淛下好山川。
除夜元日連登煙霏樓·其二
作者：葉適
朝代：宋

摧荷禿柳不勝春，脈脈荒堤數過人。
我若有材能速化，應將地巧答天真。
陳伯明建讀書堂於仙都巖蓋縉雲最勝特處市書名田役大費巨當用衆力一家不能專也余爲作仙都行以堅其成
作者：葉適
朝代：宋

東萊龍川師道起，一時話言猶在耳。
我輩勤苦常刳心，後生懶惰自迷己。
聞君相取黄帝鄉，石簡中間穩上梁。
搜翹索楚尋舊學，關雎師摯聲洋洋。
書惟見多參互解，食要良田宜廣買。
俚翁有語人未知，醤裏投鹽事終在。
君不見衡廬嶽麓天與靈，達士必垂千載名。
山高海深産奇物，他年古文屋壁出。
陳侍郎挽詞
作者：葉適
朝代：宋

生死悲歡地，長嗟付短吟。
北門晨鵲趁，西甸晚鴉尋。
三品官名重，千年墓色深。
廣東正思憶，淚激海潮音。
陳同甫抱膝齋二首·其一
作者：葉適
朝代：宋

昔人但抱膝，將軍擁和鑾。
徒知許國易，未信藏身難。
功雖愆歲晚，譽已塞世間。
今人但抱膝，流俗忌長歎。
儒書所不傳，群士欲焚刪。
譏訶致囚箠，一飯不得安。
珠玉無先容，松柏有後艱。
內窺深深息，仰視冥冥翰。
勿要兩脾消，且令四體胖。
徘徊重徘徊，夜雪埋前山。
陳同甫抱膝齋二首·其二
作者：葉適
朝代：宋

音駭則難聽，問駭則難答。
我欲終言之，復恐來蹲沓。
培風鵬未高，弱水海不納。
匹夫負獨志，經史考離合。
手捩二千年，柔條起衰颯。
念烈儻天回，意大須事匝。
偶然不施用，甘盡齋中榻。
寧爲楚人弓，亡矢任挽踏。
莫作隋侯珠，彈射墜埃壒。
陳待制挽詩·其一
作者：葉適
朝代：宋

喚作成虧總雪消，等閑好惡任風飄。
齊侯自要乘千駟，顔子何妨飲一瓢。
陳待制挽詩·其三
作者：葉適
朝代：宋

昔年行住偶相同，捨策追羊徑未通。
只麽空歸在何處，一竿紅日海門東。
陳待制挽詩·其二
作者：葉適
朝代：宋

已報西川落那邊，倒盃索賭計茫茫。
也知漢北餱糧聚，能使江東保障全。
陳待制挽詩·其四
作者：葉適
朝代：宋

世事從來半局棋，夜眠還有不應時。
峙巖橋畔船辭柁，冷水觀邊花發枝。
陳益謙挽詞
作者：葉適
朝代：宋

舍南巷北水同流，稻菽參差各自謀。
不料多材能轉物，更憐無地與伸頭。
蛛絲委架詩書慍，鷺羽空陂菡萏愁。
好在夜深明月滿，人間地下兩悠悠。
陽復
作者：葉適
朝代：宋

陽復冰潜動，雲衰日界明。
近傳新詔綍，重起舊簪纓。
斗極回東指，軍容直北營。
龍蛇多變化，旋日看超昇。
雪後思遠樓曉望
作者：葉適
朝代：宋

臘盡凍初合，風花江欲平。
急從高處賞，已向歲前晴。
莫與鬢爭白，試將身比清。
樓頭接遠岫，歷歷正分明。
露星亭
作者：葉適
朝代：宋

斗杓點翠爲此城，四郊環拱來遥青。
知君欲覽衆山小，取磚磨就天上亭。
身心合於高處著，萬象不語森湊泊。
古今月色遞淺深，志士可惜虛光陰。
靈巖
作者：葉適
朝代：宋

穹窿右俛眉，天平左垂鬢。
吳人宅沮洳，茲山抑其鎮。
陡起爲表著，突兀數尋仞。
樛松頗堅瘦，立石乃榮潤。
兼有千里陂，杳靄來遠韻。
宜乎登椒丘，擺落思奮迅。
亡王未亡時，絕色館孤峻。
歌聲妙欵乃，俎品窮蛤蜃。
援琴固停咎，解甲仍轉瞬。
終歸寂寞人，破釜煮枯堇。
陳迹不足吊，新締何勞問。
三年姑蘇驛，空望此塔近。
適當熟食節，暖氣無已吝。
豪風增春愁，異雪損花信。
聊以壯遊衍，歸受兒女囅。
項君先有幽興堂其子木即以名庵
作者：葉適
朝代：宋

平生意外事，身後有誰知。
魄靜雲稀出，神游月共移。
春茶翠旗展，霜荔錦檐垂。
更欲添幽興，惟消桂幾枝。
題五畏齋
作者：葉適
朝代：宋

曹滕亦據南面權，坐衙吏貼羣趨先。
敢云威福自我出，下有赤子高蒼天。
聖人迭興建皇極，付祝長官尤惻惻。
前碑特立示銘誠，後榜七條垂訓釋。
冰清王令來調琴，四事未畏先畏心。
常將方寸勤管攝，不與外物相虧侵。
情防驕粗意防滿，萬事須還畏爲本。
君不見匹夫膽大氣如山，風浪只在須臾間。
題人扇
作者：葉適
朝代：宋

外德欲晦，面目自蔽。
內德欲耀，肝膽畢照。
二法相除，我則有餘。
穆如清風，用之不窮。
題仰孝廉事實後
作者：葉適
朝代：宋

孝子久傳名，誠通物表靈。
當年虎失猛，此日竹還青。
墓墾無留菽，庭荒枕舊廳。
惟存古題誌，寶惜勝如經。
題劉潜夫詩什併以將行
作者：葉適
朝代：宋

寄來南嶽第三藁，穿盡遺珠簇盡花。
幾度驚教祝融泣，一齊傳與尉佗誇。
龍鳴自滿空中韻，鳳咮都無巧後哇。
庾信不留何遜往，評君應得當行家。
題孫季蕃詩
作者：葉適
朝代：宋

子美太白常住世，佳人栩栩夢魂通。
瀉落天河澆汝舌，移來不周盪汝胸。
千家錦機一手織，萬古戰場兩峰直。
孰南孰雅喚莫前，虛簫浪管吹寒烟。
題學海樓
作者：葉適
朝代：宋

夜誦都忘浪枕喧，爾家江月舊樓存。
新來轉使朝宗近，目送風帆到海門。
題張提舉園
作者：葉適
朝代：宋

竹外萬雲合，荷心一雁來。
若無歌舞閙，應有鬼神猜。
野岸鋤難遍，幽根暖易栽。
前山未放入，好閣更南開。
題彭澤縣尉廳林壑之勝
作者：葉適
朝代：宋

彭澤西山天祕惜，淵明未敢發幽緘。
始從石尉兼王尉，洗出前巖到後巖。
也只暫時供步履，可能終老卸朝衫。
應須却誦歸來句，重把家園草自芟。
題掃心圖
作者：葉適
朝代：宋

大心覺也無虧成，小心漚也隨滅生。
道人常與箒柄行，遇其欻起須掃清。
世間亦有無根樹，又言朗月當空住。
劫塵顛倒不自由，只笑本來無掃處。
題方武成詩卷·其一
作者：葉適
朝代：宋

聞說莆中方左鉞，年登二十便長吟。
鬼神送與天成句，不道思多嘔出心。
題方武成詩卷·其二
作者：葉適
朝代：宋

自古詩人高遠處，看君涉步邁前峰。
謾呼賈島爲同社，莫遣陶潜是別宗。
題施紙被蔡宣義所藏孫太守褒諭帖
作者：葉適
朝代：宋

乞子齁齁暖凍軀，押衙得得奉親書。
孫公已去蔡公死，近日鄉人嘆不如。
題李君亮義槩堂
作者：葉適
朝代：宋

分飧人所能，多至踰萬億。
一朝可趣具，寒暑三十易。
古之轑釜者，其始蓋未惜。
懷哉西方士，義重見寡特。
招呼幾州氓，歲歲青黄食。
雷聲匕筯動，雲湧床座窄。
昔我手行粥，今也愆膂力。
憶汝身自孩，又抱兒子喫。
豈有不足歎，幸無嗟來色。
天爲産厥孫，文射最高策。
勞君太史令，乞彼峨眉伯。
出處善知時，教訓陶美澤。
築堂事遺像，雅頌鎸衆墨。
我歌則後矣，猗歟綴周什。
題柳山人壁二首·其一
作者：葉適
朝代：宋

水北柳六一，家傳擲卦靈。
秋清演漁曲，春近著牛經。
掩肆花竹秀，排門柑橘馨。
應憐喜功者，虛要峴山銘。
題柳山人壁二首·其二
作者：葉適
朝代：宋

我病屢穆卜，山人不面謾。
常言千日厄，未許一朝安。
地上庸醫滿，天邊惡曜攢。
歸根與復命，自笑此何難。
題椿桂堂
作者：葉適
朝代：宋

九官八士古之良，靈椿丹桂後騰芳。
馮公詩意雖短陋，閭里傳誦終難忘。
君家同生五兄弟，短檠伴夜東方啟。
黄旗兩記張慶闈，紵袍三號趨文陛。
辭華標角人力能，科名均齊天所興。
作堂不須棟梁好，但種此木高千層。
透日垂陰香未歇，滿庭車騎同時列。
更將磊砢替團團，留與北風觀壯節。
題王叔範自耕園
作者：葉適
朝代：宋

自耕不要從人得，知在盧南第幾街。
吳地于今說佳麗，浙人自昔巧安排。
包容花竹春留巷，謝遣蒲荷雪滿涯。
必想新園名字出，故時臺館半沉埋。
題處州翔峰閣
作者：葉適
朝代：宋

九盤在州中，萬山來四遠。
納於牀笫近，尋丈未爲褊。
日光既熙麗，風氣亦清展。
悠然不離席，所得甚宏闡。
隠峰招伏岫，騰躍俱赴眼。
下視田中禾，藁粒猶可見。
臨觀要親切，亦復貴眇緬。
峽山絲線窄，嶽極瀛海眩。
君看齊雲上，往往無際限。
何當躡蓬萊，一汎五湖淺。
題費肅校書遺事
作者：葉適
朝代：宋

欲識隠居者，當年費懿恭。
却辭金馬直，歸卧錫山峰。
兩詔終不起，一瓢長自從。
兒孫盡登第，勿剪舊栽松。
題賈儼不忘室
作者：葉適
朝代：宋

賈子好脩士，躬耕鹿岩阿。
茂木俯青泉，幽處堪逶迤。
有室凈棐几，圖史參前羅。
獨能取我語，標榜相巍峩。
我語不必記，子意故足多。
物之徇外者，迅若橫流波。
當其一念覺，胼胝駐崩渦。
神丸起痿瘵，厚纊還暄和。
倫類苟通明，軌轍寧舛訛。
但憂所見弱，繚如附松蘿。
輿薪豈不睹，奈此斤斧何。
勿令學高山，所至纔獻坡。
如於衆稊稗，收拾同穎禾。
雖云善端在，坐悼良時過。
子先發曹掾，仁義躬濯磨。
活人不知數，一善禳衆瘥。
每識飯牛下，有作甯戚歌。
至今鄉里敬，墓柏垂霜柯。
子質復粹美，藻火兼佩珂。
中夜再三歎，警策自詆訶。
未合者參辰，已逝者江河。
所願天爵尊，非必貴决科。
題郭希呂劉詠道游鴈蕩詩後
作者：葉適
朝代：宋

隠劉甘隠淪，老郭亦離羣。
自鎖魚亭月，同穿雁蕩雲。
排峰造龍質，懸水迸簾紋。
百種聚奇怪，從君句裏分。
題鄭大惠詩卷
作者：葉適
朝代：宋

憶從草廬赴鄰炊，澀雪攪筵糟涌糜。
要當醺酣活膚腠，不許雕刻妨肝脾。
何年兒孫錦䙀裂，金塗門扉玉爲切。
吟中得眼萬象通，浪吹狂歌總休歇。
兩家至今住連牆，讀書聞鷄夜相將。
經明先入韋平室，句好還升李杜堂。
題閻才元喜雪堂·其一
作者：葉適
朝代：宋

東來十月黄塵滿，霰點霜花總未堪。
恰是使君誠意足，带將臘雪赴荆南。
題閻才元喜雪堂·其三
作者：葉適
朝代：宋

簷角低隈小憑欄，霏霏只合對高寒。
他年認得名堂意，不作銷金暖帳看。
題閻才元喜雪堂·其二
作者：葉適
朝代：宋

平壓龍山五尺危，墮鳶何處避陰威。
漸令融罷春泥軟，麥浪黏天燕子飛。
馮公嶺
作者：葉適
朝代：宋

馮公此山民，昔開此山居。
屈盤五十里，陟降皆林廬。
公今去不存，耕鑿自有餘。
風篁生谷隧，雨旆來岩虛。
人隨亂雲入，咫尺聲相呼。
四時草木香，異類果蔌腴。
棌薪得崖花，結綴成襟裾。
此亦佳窟宅，可對幽人娛。
何必種桃源，始入仙者圖。
甌閩兩邦士，洶洶日夜趨。
辛勤起芒屩，邂逅乘輪車。
山人老白首，名氏不見書。
我獨何爲者，拊身念居諸。
高宗皇帝挽詞二首·其一
作者：葉適
朝代：宋

何止超前代，功隆道更尊。
幾同造區夏，還復外乾坤。
黄屋堯年度，青山禹穴昏。
遺民猶望幸，淚血洒中原。
高宗皇帝挽詞二首·其二
作者：葉適
朝代：宋

河濟初開府，江淮晚視師。
纘戎由子聖，永命獨天知。
鶴唳空虛警，雲生仗自移。
上哀何以稱，卒代繼周時。
魏華甫鶴山書院
作者：葉適
朝代：宋

蒼崖有頂我爲廬，日君月妃崖下趨。
梳風洗雨耳目醒，玉帝詔許瞻宸居。
周公仲尼在左右，勘點六籍開凡愚。
曾經秦禍多散闕，鄭箋毛傳悲紛如。
精神感通若親授，損益殷夏還其初。
憶君低回校天祿，高論自遣陳言鋤。
况今卓絕離人境，妙悟豈可常情拘。
飄零每疑夢魂到，戃慌忽墮西南書。
韓呂之相以類聚，程張之師以道俱。
業調甘酸嗜秦炙，肯逐象罔迷玄珠。
分明憤發貫篇首，端的鏤寫傳吾徒。
乃知山中新所得，慢簡閑編皆棄餘。
脩林遠嶺秋映蔽，濃花近院春扶疎。
彫胡已饋豆籩靜，黄獨未斸筐籃孤。
垂竿桐江笑短弱，負鼎莘野嫌豪粗。
岷峨崔嵬留後拒，灧澦突兀催前驅。
莫嗔猿鶴不解事，與民由之誠丈夫。
鹿鳴宴詩
作者：葉適
朝代：宋

鹿鳴著周雅，取士各惟時。
永嘉近千載，文物盛於斯。
賢侯奉明指，薦棘鎖秋扉。
希寶難聚識，獨鑒防群嗤。
誠云得之慰，重爲失者悲。
鄙夫素寡學，已老謾將知。
仰欣多材聚，俯愧隻影踦。
晴霜萬里肅，威鳳正高飛。
朝陽羽翽翽，春梧綠蕤蕤。
新榮忌輕覓，苦節誓終期。
齊國太夫人挽詞
作者：葉適
朝代：宋

風樹秋悲乞暫閑，壽星宵隕幾時還。
子同房杜經綸地，夫在荀陳伯仲間。
恩重七封開表海，行高三美勒名山。
猶言未足平生養，看即元台恨莫攀。
齊雲樓
作者：葉適
朝代：宋

天下雄諸侯，蘇州數一二。
都會自昔稱，陪京今也貴。
奕奕撰重樓，岧岧立平地。
虛景混空蒼，囂聲收遠肆。
闉闍雖散闊，欄檻皆堪記。
向非土木力，焉能快高視。
湖山西南維，江海東北塈。
舒緩未爲愚，疏達終多智。
窮民一宵燈，細巧雜紋織。
豪士三春卉，妖麗亂名字。
侈甚見精誠，富餘輊講肄。
先朝豐豫日，應奉稽古義。
花綱飛入汴，石林鬼浮泗。
天然造生活，始者行賑施。
王公占上腴，邸觀角奇致。
是邦聚璀璨，四顧盡憔悴。
狂胡誤濡足，遺爇等交臂。
艱難屢省方，薄遽虧頓置。
因循墮和好，俛仰銷年歲。
翻憐井邑盛，又使編氓匱。
頗云魚蝦微，亦已困征稅。
人生賤苟免，所尚剛强氣。
呼鷹飽何待，暴虎怒斯易。
吁嗟久悒悒，胡爲長惴惴。
夜聞踏歌喧，激烈動哀思。
吳俗固捷疾，吳兵信蠭利。
項梁起讎秦，子弟奮投袂。
功成須力到，豈必資黠慧。
寧羨鵲居巢，盍如蛉有類。
未發忌先聞，因詩良自喟。
丁巳遊大雄寺有陳朝檜
作者：葛勝仲
朝代：宋

古殿藻井高，榱桷窮壮麗。
黄金四佛榜，煌煌曼卿字。
廷中檜異状，封植天嘉歲。
直幹龜鶴年，樛枝龍蛇勢。
陰森歷九朝，知閲幾興廢。
石根青銅柯，孤高方得地。
應笑凡草木，俛仰見癯瘁。
緬懷陳季年，三閣事瓌異。
後庭唱未闋，已作墮井計。
獨此歲寒姿，與佛常閲世。
寄謝青牛宫，勿輕大雄寺。
七夕
作者：葛勝仲
朝代：宋

朱閣瓊宫耀紫房，翠翹下墮慰愁腸。
天中感遇非塵世，不念癡牛念郭郎。
七月一日招道祖劇飲
作者：葛勝仲
朝代：宋

長卿已倦遊，十年安澤國。
越鳥巢欲南，鷓鴣飛懶北。
會予亦蹭蹬，從子寄岑寂。
有酒時相邀，歡飲終未劇。
今當大火流，似聞姊喪釋。
羽書靜追呼，樂禁通考擊。
掃除北窗凉，招速東床客。
暫勤車騎都，來輟春秋癖。
白啖苦無賴，紅顔因暫惜。
畦蔬擷菘韭，園果剥梨棘。
金虀薦子鵝，銀條膾玄鯽。
弓彎舞袖寬，珠貫歌聲激。
景升陋三雅，淳于能一石。
擬取醉轄投，慵持詩燭刻。
浮生百年幻，且盡一朝適。
莫待佐稽山，對案空相憶。
中庭雙柏
作者：葛勝仲
朝代：宋

羞爲趙瑩婆娑樹，懶作虔徊旌節花。
獨立凛然霜雪裏，惟將直節勸無邪。
中散兄喜罷郡有詩次韻却寄
作者：葛勝仲
朝代：宋

上印歸来卧蓽門，此心炯炯向誰論。
平生疏拙真天賦，此去安閒盡主恩。
舊識愧真爲我累，近知凡百喪吾存。
好来同習菁山隱，白髪仙臞兩弟昆。
中秋和韻
作者：葛勝仲
朝代：宋

凉夜清商半，層空素月初。
騰清來洞戶，委照入蓂空廬。
銀海亭亭上，金波煜煜舒。
纖阿今夕御，少昊昔年墟。
魄射澄瀾倒，光涵脱葉疏。
階蓂生乍足，庭桂落堪鋤。
東鄙人摛藻，西園客燕胥。
未高尤瀲灔，當午更踟躇。
氣挟金飈爽，光從玉宇攄。
鑑圓疑傍架，輪正若依輿。
影挂千林上，明同萬里餘。
雲開無點綴，火退覺虚徐。
滉漾吞星彩，晶熒遡日車。
驚枝翻異鵲，減腦謝遊魚。
田凈瓊初種，窗明雪未除。
胡牀情戀嫪，小舫興勤渠。
珠盛輝兹水，潮高壮尾閭。
傾寒滌肝胃，揚彩媚衣裾。
郡古休敲榜，官閒置簡書。
萬家興釂鼓，愷樂旐維旟。
中秋夜宿舞陽精舍
作者：葛勝仲
朝代：宋

居心純靜眼無塵，此夜清光遍廣輪。
乖隔謾嗟千里共，澄明還是一年新。
已抛世外無窮事，獨喜尊前見在身。
却憶帝城通夕看，清歌百闋會三人。
中秋無月與伸仲飲書齋書呈伸仲
作者：葛勝仲
朝代：宋

我生不如意，十事常七八。
窮巷屬中秋，乃有長者轍。
相逢急呼酒，坐待盛滿月。
那知天所閟，不吐冰輪潔。
王孫神膚清，與月真莫逆。
牛渚舫中人，武昌樓上客。
千古明月句，腹中無一闕。
我窮輙相累，昏燈照愁絕。
窗蕉響疏雨，杯負琉璃滑。
豈無仍圓夜，又恐間何闊。
呼童歌嗚嗚，一笑助耳熱。
乙未次普信院與首座惟表談道
作者：葛勝仲
朝代：宋

蓐食起紫陽，憩寺始亭午。
清幽釋子居，山影落窗户。
樓臺互相臨，雲石粲可覩。
陰崖溜清泉，甘美過牛乳。
山僧立勝事，争以筠筒股。
表公久遊方，妙諦明佛祖。
雖未衆拆床，已見屨滿户。
相攜環翠堂，身覺度飛羽。
登臨固已往，況乃真吾土。
九日汝明留郡中不遂同遊以詩見寄次韻
作者：葛勝仲
朝代：宋

三年卜築慕幽人，九日無歡愧病身。
始謂窺臨陪勝友，那知岑寂度蕭辰。
醪敷卷白欣初熟，菊蘂舒黄正斬新。
聞道小蠻新教舞，歸時呼客莫辭頻。
九月二十四日陪少藴左轄飲朱氏林亭以朱行中寄其弟詩爲韻席上同賦
作者：葛勝仲
朝代：宋

蕭晨天宇澄，雲物掃氛霿。
寒飈振飛藿，策策商聲中。
官散無町畦，出若孤雲縦。
仰懷山中相，隱居鄰二仲。
駕言訪精舍，連日食指動。
午坐烹茶龍，夜飲燒燭鳳。
殷勤數啗我，省煩慚閔貢。
美哉澄空隄，松竹鎻巗洞。
怪石初平留，嘉樹橐駝種。
山水有清音，招隐詩可誦。
初如叩清角，乍若聽幽美。
窺臨已不惡，況乃陪營從。
清談木霏屑，圓機盤走汞。
清寒逼吟魄，不起梨雲夢。
半生了官事，今假幸少空。
坐有第一流，不飲宜自訟。
人生行樂耳，急若奉漏甕。
東山恐不免，衮職行登用。
槎通天衢升，茅茹諸賢共。
惟有數奇人，辛苦仍耘葑。
乾明院作
作者：葛勝仲
朝代：宋

我欲乞襄陽，驅車峴山址。
文弔杜征南，酒酹羊叔子。
披榛訪二碑，事辭俱俊偉。
高賢千載後，遺魄猶登此。
一官推不去，事故違願始。
不如造乾明，山名亦相似。
交流千斛乳，未減漢江水。
遐眺真不惡，悲傷未燭理。
湮沒與垂名，趨死皆一軌。
我與同遊人，痛飲共擇旨。
生前一杯重，恨山無石髓。
預憂名不傳，却笑鄒從事。
二十五日道祖滄浪亭落成召會
作者：葛勝仲
朝代：宋

東園延袤不論畝，樹梓成行俱楚楚。
方池瀰漫漲漣漪，藕花清酣嬌欲語。
臨流新築滄浪亭，斧斤斷手邀落成。
蘇家風月舊無價，千金買得亭和名。
穹廬飲馬吳江水，長洲萬井紅烟起。
齊雲樓觀委寒灰，那有相家歌舞地。
稽山别乘今豪英，肯将勝事頽家聲。
青氊舊物今在眼，彷彿北牖仍東榮。
把盞聊爲主人壽，亂離已往空搔首。
請看前日閙巫毉，豈有閒情舉樽酒。
朝來大火落南躔，已覺病骨蘇凉天。
剩擣橙虀斫鱸鱠，全家醉倒秋風前。
二十四日葉氏林亭燕集成句呈文中縣丞
作者：葛勝仲
朝代：宋

執熱何從避火雲，山居岑寂背城闉。
昂霄木老清陰厚，鍼水秧齊翠剡新。
鮓熟慣醒虞匠酒，扇輕堪障庾公塵。
凉飈拂袵容吾共，自意無懷以上人。
二月三日遊風穴白雲寺呈通判二首·其一
作者：葛勝仲
朝代：宋

世傳三穴起長風，此理誠難識所從。
覺性未能參七祖，禅扄聊欲訪千峰。
桃溪遡日紅霞爛，麥隴酣春翠浪濃。
簿領回回清興少，乍尋巖壑愧塵容。
二月三日遊風穴白雲寺呈通判二首·其二
作者：葛勝仲
朝代：宋

秀野班春過梵宫，賢僚况復肯相從。
風緣禦寇來幽穴，雲爲淵明出遠峰。
柳色直将波共綠，花光疑與酒爭濃。
一庵此境堪肥遁，寄語山靈幸見容。
二月十五日遊謝村福田院觀涅盤會寺乃靈運故宅呈道祖
作者：葛勝仲
朝代：宋

年来生計一輕舠，晨出晡歸豈憚勞。
謝客兒山存勝致，佛泥涅日往遊遨。
波間星斗沈光冷，月裏山河結影高。
何日菁山山上寺，與君痛飲讀離騷。
二聖圖書
作者：葛勝仲
朝代：宋

宸章端與三墳並，奎畫全將六義該。
湖海小臣如草木，豈知雲漢有昭回。
二陳作書懷詩亦次韻
作者：葛勝仲
朝代：宋

山城真稱著寒儒，遶屋青蒼似故居。
吏牘糾紛慚磔鼠，齋厨蕭索待泔魚。
懶如園令将移病，窮似虞卿合著書。
賴是豐年民氣樂，夢回時見旐維旟。
五月望日會食普滿院夜歸作詩二首呈文中縣丞玉老禅師江斆王彧·其一
作者：葛勝仲
朝代：宋

懷冰高韻暑天寒，况有波瀾在筆端。
可但風流稱不墜，故應哺啜亦堪觀。
坐曹行赴陳蕃榻，待戍方弹貢禹冠。
戒食毎煩臨蔔瓠，慚無斗酒鹿盈柈。
五月望日會食普滿院夜歸作詩二首呈文中縣丞玉老禅師江斆王彧·其二
作者：葛勝仲
朝代：宋

簿書填委我何堪，茶串攜尋井水甘。
幻境豈能喻十十，禅機聊喜契三三。
竹風敲玉清音迥，荷雨跳珠綠影涵。
檀施敢夸蒲塞饌，欲因盧至戒慳貪。
以梅花餉富季申樞密有詩三首謝次其韻·其一
作者：葛勝仲
朝代：宋

數枝幽艷逼人清，望臘先馳淡日程。
往近樞光增嫵媚，絕勝寒影照溪明。
以梅花餉富季申樞密有詩三首謝次其韻·其三
作者：葛勝仲
朝代：宋

葛山庵畔野梅清，風便猶須半日程。
聞說數枝来几席，何妨先賞到黎明。
以梅花餉富季申樞密有詩三首謝次其韻·其二
作者：葛勝仲
朝代：宋

姑射肌膚獨占清，東南萬樹數烏程。
便須挈榼連宵賞，要看瓊蕤伴月明。
以糟水灌芍葯戲題·其一
作者：葛勝仲
朝代：宋

年年國艷賞敷腴，酩酊供人就燕胥。
此段固應先骨醉，餔糟聊學楚三閭。
以糟水灌芍葯戲題·其二
作者：葛勝仲
朝代：宋

金邊山畔汁偏羙，玉井峰頭船最多。
未敢磨刀供大嚼，却愁藏扎有修羅。
伏日不預諸僚飲會
作者：葛勝仲
朝代：宋

賜肉歸來命支生，共驚至日已三庚。
巧遮畏景槐陰重，輕送微涼竹影情。
坐局阻陪河朔飲，交鋒空想汝南評。
紫雲的是尊前物，御史無緣問姓名。
伏蒙孝立朝請同年赴九日燕集翌日以佳篇須酒謹依韻上謝
作者：葛勝仲
朝代：宋

新稻翻匙羮芋魁，慇懃重客肯相陪。
醉歸已徹重城漏，睡起應尋十日杯。
欲得杜康連榼至，因令毛穎寄辭來。
扶頭往餉宜頻釂，更喜輸租罷與催。
伏蒙達之學諭以詩寵眷生日次韻酬謝
作者：葛勝仲
朝代：宋

窮通誰復問東龜，材命由來略可推。
去惡敢言除畝薤，律貪聊慕拔園葵。
百年永悼懸弧日，一顧垂當解印時。
詩句清新褒借甚，却嫌無當玉爲巵。
伯兄以家園亭名書壁間因作
作者：葛勝仲
朝代：宋

壁間亭榜記家林，獨住雲泉宿昔心。
千里故園應好在，十年羈宦阻登臨。
鍾儀長自操南語，荘舄何曾忘越吟。
松菊未荒歸有約，不知富貴定誰淫。
伯氏喪歸有日遣立方祭奠
作者：葛勝仲
朝代：宋

靈轜東下啟銘旌，羈宦惸惸逗楚城。
遣奠聊憑貽厥力，衘哀遥致友于情。
虎闈典教曾同遇，鴈塔書名亦並榮。
齒脱髪稀吾老矣，可堪回首望前楹。
伯氏少卿侍建安文安二王講席于資善堂夜被旨錫紫章服輒成長句紀慶
作者：葛勝仲
朝代：宋

岐嶷天人講肆筵，恩華夜到華門前。
十行詔墨芝香重，三品朝衣葚色鮮。
能取身章同拾芥，應酬古本似奔泉。
拖金朱綠更旬日，豈待常塗二十年。
伯父致政通直取謝靈運詩句作蕭散堂賦詩次和寄二首·其一
作者：葛勝仲
朝代：宋

神武門高早掛冠，首嗟榮路久淹蟠。
詩辭故故推靈運，禅語時時對道安。
書字不誇雲五朵，卧閒偏怯日三竿。
遐齡清德全真樂，誰識榮期善自寬。
伯父致政通直取謝靈運詩句作蕭散堂賦詩次和寄二首·其二
作者：葛勝仲
朝代：宋

青雲誰羡猛飛翰，解組歸來分屈蟠。
唯以道腴從已味，肯将心法逐人安。
林迷曉嶂雲千疊，舟漾春塘水半竿。
退隱州閭名愈重，坐令鄙薄化敦寬。
余謫沙陽地僻家遠遇寒食如不知蓋閩人亦不甚重其節也感而賦詩五首以杜子美無家對寒食五字爲韻·其一
作者：葛勝仲
朝代：宋

往歲遇寒食，親賓相與娛。
飄零客異土，對之渾若無。
豈不念佳節，寸心愁欲枯。
花間有好鳥，勸我提胡盧。
一醉聊自適，醉夢歸東吳。
余謫沙陽地僻家遠遇寒食如不知蓋閩人亦不甚重其節也感而賦詩五首以杜子美無家對寒食五字爲韻·其三
作者：葛勝仲
朝代：宋

天涯遇寒食，嘉節無與對。
獨酌一盃酒，慷慨使心痗。
来者復可追，既往那復悔。
翛然畎畝心，敢忘犬馬愛。
之推自欲隱，去去何所懟。
余謫沙陽地僻家遠遇寒食如不知蓋閩人亦不甚重其節也感而賦詩五首以杜子美無家對寒食五字爲韻·其二
作者：葛勝仲
朝代：宋

異縣遇寒食，悵然懷我家。
千里遙相望，各在天一涯。
佳節無與同，冉冉悲年華。
鳴禽花底聒，舞燕風中斜。
物情各自在，羈束誠可嗟。
余謫沙陽地僻家遠遇寒食如不知蓋閩人亦不甚重其節也感而賦詩五首以杜子美無家對寒食五字爲韻·其五
作者：葛勝仲
朝代：宋

逐客已淒涼，矧復值寒食。
花深日遲遲，院静春寂寂。
雨餘山吐青，日落霞掃赤。
浙江渺何在，三月無消息。
棄置勿復陳，吾心乃如石。
余謫沙陽地僻家遠遇寒食如不知蓋閩人亦不甚重其節也感而賦詩五首以杜子美無家對寒食五字爲韻·其四
作者：葛勝仲
朝代：宋

嘉節遇寒食，春陰猶作寒。
閩人不知重，渾作等閑看。
餳粥不復煮，青楓誰與鑽。
開窗延霽景，脩竹正團欒。
翠眉雙侍女，對此一樽殘。
侍讀官程伯禹以賜茶寄汪敦仁教授蒙惠四胯以詩紀謝
作者：葛勝仲
朝代：宋

講罷清陰轉綠槐，露芽珍賜下銀臺。
品高逈壓仙人掌，味絕堪名瑞草魁。
分貺雖從稽古出，看題知自邇英來。
晴窗碾試供詩社，先聽聲轟萬壑雷。
依韻和子有教授姪寄雪詩
作者：葛勝仲
朝代：宋

空中紛霏誰剪水，夜半天窗明蠟紙。
天将奇寶借詞客，使酒驅詩難但已。
紅爐活火然松明，閒施博局呼明瓊。
區中無此清絕境，疑是縮地來蓬瀛。
從來聞說三吳道，飄瞥郊原看最好。
且願留爲不夜城，揮戈却日還穹昊。
講郎才韻今可人，聞客欲至顔津津。
急掃堦庭施木屑，跋馬去作陶家賓。
依韻和工部兄尋由里山泉眼
作者：葛勝仲
朝代：宋

葛帔練裙一散仙，親攜畚鍤道蒙泉。
濫觴初見開微溜，中準終能作止淵。
棲畝稻秧滋菶菶，入池藕葉泛田田。
道人跬步不知處，未遇高賢名孰傳。
依韻和工部兄雪五首·其一
作者：葛勝仲
朝代：宋

風撼柴門夜不關，黎明瓊玉遍人寰。
舉頭寒掩東隅日，縦目高疑西域山。
朝路昔寧飄袂上，禪房今喜點爐間。
亦知塵霧難攖拂，萬徑行蹤絕往還。
依韻和工部兄雪五首·其三
作者：葛勝仲
朝代：宋

從此何憂家事關，明年粒米厭區寰。
腰青不見飛花女，頭白先看對面山。
絃凍未應停綠綺，膠彊仍喜彀黄間。
平鋪萬頃茅簷冷，欲問城居幾日還。
依韻和工部兄雪五首·其二
作者：葛勝仲
朝代：宋

排寒聊與酒交關，呈瑞應先自帝寰。
初見同雲迷六幕，漸驚飛鳥絕千山。
知酬素景風塵外，坐隔清遊咫尺間。
飛灑卻羞来傍鬢，安仁年少不重還。
依韻和工部兄雪五首·其五
作者：葛勝仲
朝代：宋

偶兹窮臘憩鄉關，無蔕花飛遍海寰。
粉飾門闈疑省户，雲屯觀闕想神山。
飄狂不絕三冬裏，積厚遙追二紀間。
聞說旗亭增酒價，沈酣凖擬典衣還。
依韻和工部兄雪五首·其四
作者：葛勝仲
朝代：宋

門似柴桑畫亦關，歘驚閶闔堕人寰。
郊原那異熬波海，壠阜渾疑聚米山。
望遠恨無樓百尺，逃寒阻共屋三間。
阿兄詩句清奇甚，格律都高漢以還。
依韻和興之姪
作者：葛勝仲
朝代：宋

一真那有黑白業，佛槖枉用爲書篋。
人人反照自圖成，說甚一花開五葉。
了無結習便超脱，因有罣礙生怖懾。
山鬼窟中求活計，玄關欲透知何劫。
匝天遍地自心源，若解承當真要捷。
樹林水鳥皆法音，露柱幡竿光煒燁。
世上盲聾喑啞人，試問道師作麽接。
依韻和薛大資將往仙潭
作者：葛勝仲
朝代：宋

久向巖廊侍禹湯，歸身丘壑興尤長。
東阡方幸陪遊樂，南浦難輕送别傷。
欲以中經諮詁訓，更將奇字問偏旁。
勉留衮舄輝山郡，不日天書下寵光。
俞居易兄弟並時爲屬邑長示其父所藏東坡送行詩用其韻跋卷末
作者：葛勝仲
朝代：宋

吾州兩支邑，伯季俱鳴琴。
清談一傾倒，亹亹正始音。
文室賴芝蘭，藥籠資桂參。
猥示晏楹書，什襲緘藏深。
好事識雅趣，揚美知孝心。
躋榮荷門基，行矣勳業尋。
僚佐再和復作二首·其一
作者：葛勝仲
朝代：宋

雅步誰追鶴氅仙，峭寒真是酒家天。
謝庭最愛因風起，桓扇寧書遇象鮮。
遠覺歸巢禽翅重，靜看當檻竹枝偏。
三吳此景宜增賞，飄瞥郊原似昔年。
僚佐再和復作二首·其二
作者：葛勝仲
朝代：宋

從来愛雪是真誠，又見祥飛六出霙。
材薄敢招能賦客，庭閒聊作詠詩聲。
瑤階誤向凡間見，春蘤翻驚臘裏生。
賀板並来無答語，自慚詞筆太平平。
元巳日王循德招飲方池宏道兄有詩奉和以紀一時之事
作者：葛勝仲
朝代：宋

浮爽清波正日遲，出郊修禊屬芳時。
幸陪飛觀朋簪盍，未覩華堂舞袖僛。
命中已于三耦見，爭雄仍向一枰知。
愛君多藝能傾坐，豈但流觴記逸詩。
先兄中散挽歌詞四首·其一
作者：葛勝仲
朝代：宋

昂昂鶴骨素康彊，微疢生朝罷舉觴。
尚冀魂隨香釡反，那知人逐綺琴亡。
禁方不驗三茅洞，遺墨平砥空留二老堂。
從此幽棲風雨夜，一翻姜被一凄凉。
先兄中散挽歌詞四首·其三
作者：葛勝仲
朝代：宋

粉闈當日正逢辰，興在滄洲猛乞身。
袖手旁觀真得計，急流勇退更何人。
翺翔詞館全無累，笑傲丘園不計春。
鼎鼐百年均此路，惟公達識夐誰論。
先兄中散挽歌詞四首·其二
作者：葛勝仲
朝代：宋

德與才高位不酬，大鈞杳默向誰尤。
剖符政化傳沂水，握節威名振宛丘。
心悟三乘真合覺，學該九域獨推優。
鴈行影拆元龜喪，涙洒西風不忍收。
先兄中散挽歌詞四首·其四
作者：葛勝仲
朝代：宋

流年八袠慶初開，駒隙那知二豎催。
書聚五車緣嗜學，家徒四壁爲輕財。
幻身夢蝶自云適，曲路增蠅何處来。
深恨滯留暌屬纊，此生賫恨在天台。
先君忌飯僧悟空興之姪有詩和韻
作者：葛勝仲
朝代：宋

君不見毗耶居士人天英，化佛億萬文室盈。
清晨香積一盂食，厭足一切緊法力。
又不見手捉麈尾生公廬，說經妙藴幾無餘。
豈惟緇素日會面，粉碎虚空雨花片。
我生歸命海潮音，况復劬勞諱日臨。
三孤遺像涕沾臆，建齋達觀趨禅閾。
悟空誰是悟真空，門前灌木吟悲風。
兖學叙舊呈子充
作者：葛勝仲
朝代：宋

羲和無停輪，年鬢日夜改。
惟有金蘭心，歲晚依然在。
頗憶四門舘，研席同諸生。
聫名理朱穆，結駟留陽城。
縞紵初定交，車裘容共敝。
駿馬馳春風，休沐章臺市。
年少未涉道，惟論場屋文。
鼻息拂霄漢，心期勇風雲。
春闈鎻儒仙，試席兩心競。
閬仙時乞靈，孤懿肯移病。
喜君先得桂，時我猶飄蓬。
鳯凰黄鵠歎，振手國門東。
離羣十周星，爲僚一都會。
涵牛鼎烹鷄，邑小非材配。
理縣不用譜，政如密與蒲。
糗水代厨傳，木索閒庭除。
肯憐冰子窮，夜凍午不粒。
綈袍累故人，口腹煩安邑。
更迂長者轍，来顧空宇中。
坐令羈官興，不復嘆秋風。
六月六日大暑市中無肉庖厨索然作六言三首·其一
作者：葛勝仲
朝代：宋

翠竹碧梧入望，紫茄白莧供槃。
未辦楚王雞跖，難求閔叔豬肝。
六月六日大暑市中無肉庖厨索然作六言三首·其三
作者：葛勝仲
朝代：宋

三白舊甘蔬食，八關聊復齋支。
蟻酒似聞将熟，蟹螯應得重持。
六月六日大暑市中無肉庖厨索然作六言三首·其二
作者：葛勝仲
朝代：宋

常饌素諳苜蓿，忍饑何必檳榔。
自歎麞頭鼠目，難辭蝉腹龜膓。
再和
作者：葛勝仲
朝代：宋

皚皚盈尺瑞，及此臘前臻。
滉漾連三暮，縈盈遍九垠。
青腰陰巧露，白帝羽儀新。
坤軸埋藏厚，天潢瀉落勻。
瑶林變園榭，縞带逐車輪。
膏潤歸農畝，雕裁自化鈞。
吟寒詩膽健，装冷嫵眉顰。
點袖朝正日，侵鞾立仗晨。
境同秋月淨，句鄙散鹽陳。
白玉藏千室，黄雲卜萬囷。
江臯迷宓女，姑射想神人。
早晚晴光動，郊原探早春。
再和三首·其一
作者：葛勝仲
朝代：宋

晨飱僅有醢豆，夜飲應無燭槃。
屬饜何取雞肋，委順甘爲鼠肝。
再和三首·其三
作者：葛勝仲
朝代：宋

腊毒雖無後悔，轉雷已覺難支。
異饌那施方文，寒泉且飲軍持。
再和三首·其二
作者：葛勝仲
朝代：宋

野步自鋤蘆菔，輕塵試煮桄榔。
坐喜青芻入眼，不須紫笋捜膓。
再和慶善
作者：葛勝仲
朝代：宋

但将詩酒樂重陽，呫囁深嫌程不識。
已呼明月倒芳樽，更浥滄波供硯滴。
多聞素仰百六公，飄零邂逅笑語同。
明當數助擊鮮品，鼻頭出火耳生風。
再和涉汝詩呈去非伯仲
作者：葛勝仲
朝代：宋

清汝如荆溪，不異我州里。
奔流相豗蹙，敢謂衣带水。
携賓泛漫汗，畫鷁延緣葦。
出城散腰脚，朱墨逃紛委。
却望城中塔，烟林隱孤峙。
何人貎清景，墨筆可就泚。
幽尋要關楗，善飽未遺矢。
塵纓政堪濯，凡髓亦可洗。
不須學東山，韶顔載桃李。
顧當似白傅，玉粒炊船尾。
膾縷斫鮮鱗，遣客動食指。
風流得意事，一官不願徙。
脱有戚戚時，晤言消之耳。
再和示季明
作者：葛勝仲
朝代：宋

劍不用置履，柏非可爲舟。
古來倜儻士，渠肯甘凡流。
君材早邁往，華問馳交游。
高文筆如掃，雋辨舌不留。
白黑自了了，皮裏藏陽秋。
擁卷得淵旨，奮辭祛繆悠。
身雖不求人，政自人所求。
恢恢有餘刃，所見無全牛。
亨衢恐不免，位遇豈足憂。
初官三語掾，審克裨藩侯。
退公豐暇裕，問學日益羞。
行爲孔獨誦，端以賈長頭。
嗟余過立境，沒沒謝藴修。
廣文一飯足，其他非所謀。
勝境定時訪，良書亦可收。
但恐與君别，無復往朋儔。
再次韻四首呈至父·其一
作者：葛勝仲
朝代：宋

茂宰才名莫與京，久宜遷擢潤朝廷。
儒林傳記夸三篋，聖域淹通貫十經。
豪縣暫頒天子詔，清資已應議郎星。
危言峻節他年事，肯向威顔懾震霆。
再次韻四首呈至父·其三
作者：葛勝仲
朝代：宋

文卷縱横未易名，欲捜佳筆送王庭。
去留彼我心無著，工拙錙銖眼盡經。
老信虚名真畫餅，忙知急景甚飛星。
自憐考閲專精甚，不覺猝然柱破霆。
再次韻四首呈至父·其二
作者：葛勝仲
朝代：宋

棘繞重門晝亦扄，白袍摇筆坐中庭。
摛詞緜密多根道，論事軒昂各傳經。
學博素推通德里，名高先動進賢星。
知誰吉夢如揚輦，一石龍駒落大霆。
再次韻四首呈至父·其四
作者：葛勝仲
朝代：宋

披卷疲勞亦暫停，相攜款睇聚閒庭。
繪圖細閲吳生品，茗盌分評陸子經。
牓帖未應憑主第，文窮端已送奴星。
毬場縶鎻驚踰月，可信流光甚疾霆。
再賦十絕·其一
作者：葛勝仲
朝代：宋

横肱盤石俯清泉，山澤臞儒似列仙。
泛水登山聊肆志，著書萬卷果誰傳。
再賦十絕·其一〇
作者：葛勝仲
朝代：宋

蠟珠作鳯定非真，真鳯惟梧與竹親。
鳯去臺空應不恨，賦詩同有謫仙人。
再賦十絕·其七
作者：葛勝仲
朝代：宋

眺望雲巖每惜歸，溶溶溪練照斜暉。
雙鳬容與還如我，因戀滄洲更不飛。
再賦十絕·其三
作者：葛勝仲
朝代：宋

子亭聊欲寄幽潛，旋斸茅茨覆短簷。
北牖未妨施枕簟，炎天坦腹卧飛廉。
再賦十絕·其九
作者：葛勝仲
朝代：宋

軟語相從喜道林，碧流紫樹日幽尋。
是非那復談朝士，懶作香方比麝沈。
再賦十絕·其二
作者：葛勝仲
朝代：宋

檻泉甘美勝梁溪，来照泓澄得展眉。
盡道潺湲流不遠，那知無路到天池。
再賦十絕·其五
作者：葛勝仲
朝代：宋

兩士端如蕭子顯，求心已足不干名。
春朝秋夕風兼月，辭藻居然嗜此生。
再賦十絕·其八
作者：葛勝仲
朝代：宋

清新十詠豈才疏，俗韻蕪詞盡掃除。
佳句浪傳真可惜，郊居齋壁莫輕書。
再賦十絕·其六
作者：葛勝仲
朝代：宋

雲篷煙艇寄孤高，破浪乘風不礙橋。
豈待征夫問歸路，始教輕漾日遙遙。
再賦十絕·其四
作者：葛勝仲
朝代：宋

雲峰遙看步慵移，層碧三參更兩差。
天際餘霞似殘錦，只堪收拾餉丘遲。
凌丞事挽詞二首·其一
作者：葛勝仲
朝代：宋

銓材今秀孝，較德古沉冥。
已悟桃花理，猶繙貝葉經。
妙觀存述造，陰德有平停。
今夜稽山道，天沉處士星。
凌丞事挽詞二首·其二
作者：葛勝仲
朝代：宋

紫誥恩華重，青綸命服榮。
無香然玉釡，有子勝金籝。
禅解超尊宿，鄉評服老成。
棘人深孺慕，捧土作佳城。
出院有期呈同院二首·其一
作者：葛勝仲
朝代：宋

門前輿馬已紛紛，猶爾癡迷校藝文。
山色未容飛蓋賞，市聲時得隔牆聞。
裴頭黄尾皆前定，王後盧前謾自分。
頗憶安居卧齋榻，淨看香霧起微焚。
出院有期呈同院二首·其二
作者：葛勝仲
朝代：宋

旅懷牢落倦文瑒，憲網拘攣出處妨。
眼力半消嫌夜燭，腰圍頓減怯秋霜。
到家會是揚三喜，取第誰同郭八郎。
趣駕莫孤餻酒會，東籬菊蘂已金黄。
刁馬河上書事呈提舉張聖用
作者：葛勝仲
朝代：宋

稻人掌稼存周書，蕩以溝洫蓄以瀦。
爲田一夫顧尚爾，有大於此其亡諸。
所以當時多善歲，黍稌高下無萊汙。
史公引漳變舄鹵，鄭國注洛通廞淤。
寂寞井地已不復，二子興利猶居居。
常平新書出聖考，歲積羡入爲留儲。
毫釐不以給公上，補助力役寬農夫。
意謂舍此欲富國，不幾緣木求淵魚。
猗歟吾皇始即阼，駿惠成憲追前摹。
民田利病特經意，詔俾海縣交修予。
芻言輿議滿青匭，論及刁馬尤勤渠。
一勞暫費不足憚，要使長利相乘除。
水衡銜命出護役，使節適野同伻圖。
勸勤警惰詔賞罰，尺一徑下隨都俞。
擇材分幹自不乏，猶如采芑從菑畬。
薨薨畚插事疏鑿，坎坎鉦鼓催勤劬。
伍符尺籍用兵法，保受圑結從州閭。
施功塹中毎絕蚓，得肉道上時銜烏。
河流廣深事股引，清波漲綠涵靈胥。
勸農使者舊京兆，眉嫵曾畫閨房姝。
魯邦都尉古循吏，謀視韓許直庸奴。
經營土功費心畫，埤益王事成仙臞。
清明不歸對花柳，獨冐埃壒馳軺車。
香名巍巍鏤翠琰，績用藹藹飛皇都。
横流不復灌旁郡，萬室按堵安田廬。
陪京沃壤袤千里，旱乾水溢從今無。
誰言釃渠百世利，政在起役三旬餘。
荒功經始自勿亟，煩爾訖事歌驪駒。
役夫雲翔指千萬，北返曹濮南青徐。
願修厲禁比川澤，張官督察稱衡虞。
初得庵基於青山用立方韻請道祖同賦
作者：葛勝仲
朝代：宋

身閒那贈繞朝策，來作菁山數旬客。
結庵痛謝九流賓，輕重嫌人分履屐。
才通箭道菖蒲潭，幼輿政合居山巖。
鬭健更須升絕頂，接天巨浸浮東南。
從來不辦王濟癖，石磴騎危甘脚歷。
欲将土木化荆榛，坐嘆清風來入室。
練裙葛帔居山村，共怪膏粱相國孫。
祝雞爲鄰言不食，自此相從煮白石。
勉夫示詩鳴其窮甚哀因次韻答之極其貧悴之態而卒勉之以科舉庶廣其意也
作者：葛勝仲
朝代：宋

落落超餘子，干時命未當。
摧傷窘文陣，拓落尚書庠。
賨貨無山積，毛羣欠谷量。
蝸廬寒不展，龍具夜何長。
牘謾三千富，年侵四十彊。
有車乘下澤，無夢入高唐。
藜糗甘珍薦，桑樞自峻堂。
書傭跧淨院，舂賃寄修廊。
異鬼時相笑，鄰家許借光。
低佪涸轍鮒，進退觸藩羊。
原憲貧非病，榮期樂處常。
財雄劣程鄭，貲鉅笑秦楊。
甫里田多潦，潯陽徑就荒。
白駒嗟逸豫，黄鳥怨遺忘。
薪乏支離束，錢空趙壹囊。
晨餐煩乞米，夜讀待然糠。
詞藝聞精敏，名聲已激揚。
登榮将赫奕，處困暫徊徨。
志氣宜軒翥，文辭忌怨傷。
逐貧高賦就，豐廪換龜膓。
十二月二十三日立春中散兄棣華第六會特盛是日天大雪小孫女出綵旛勝及花柳精巧夜漏且五鼓方罷既歸不得寐偶成律詩紀事拜呈中散兄兼簡公任阜民詳定侍郎道祖簽幕判院朝提轄奉議卿任寶錄待制
作者：葛勝仲
朝代：宋

異縣逢春啟，羈懷百不堪。
頻傾次道釀，聊喜阿雲談。
棣蕚仍清集，辛盤助半酣。
綵旛驚節物，玉屑瑞田蠶。
太簇律初應，德星堂不慚。
共誇筵秩秩，那羡府潭潭。
濟美三公後，逃禅二老參。
清歡時擇勝，冲操自廉貪。
丹荔來閩部，黄魚出嶠南。
雲泉烹賜茗，羅帕薦珍柑。
經醉香浮座，言歸鍾動菴。
蕭然文字飲，共賦鹿鳴三。
十二月初四日遊吳山院
作者：葛勝仲
朝代：宋

穩坐踰年矣，渾消髀肉頑。
兩兒挾籃轝，十里訪吳山。
佛老聊施佞，官曹未畏瘝。
煙林穿窈窈，巖溜揭潺潺。
樓觀修篁外，招提翠麓間。
嶝危愁憊力，潭凈怯衰顔。
身縛何因脱，心紛得暫刪。
歲窮嗟俛仰，境勝彊躋攀。
臘出因休吏，晡歸及閉關。
相将投此幘，永伴黑衣閒。
十二月十日泛舟以北風寒回棹
作者：葛勝仲
朝代：宋

雲山冬瘦露精神，整棹溪邊試問津。
懸坎带坻冰積厚，緣甍冒棟雪飛頻。
出乘舴艋爲龜手，歸卧蝸牛分曲身。
已覺烏蟾不能活，陽熙早晚定回春。
南鄉子
作者：葛勝仲
朝代：宋

拂檻曉雲鮮。銷暑樓危竦半天。曾是攜賓當薦九，開筵。度水縈山奏管絃。黃菊映華顛。千騎重來已六年。樓下東流當日水，依然。更對周旋舊七賢。
南鄉子
作者：葛勝仲
朝代：宋

晴日亂雲收。人在蘋香柳惲洲。溪上清風樓上醉，颼颼。共折黃花插滿頭。佳客獻還酬。不負山城九日秋。苕碧下青供酩酊，休休。楚客當年浪自愁。
南鄉子
作者：葛勝仲
朝代：宋

柳岸正飛綿。選勝齋輕漾碧漣。笑語忘懷機事盡，鷗邊。萬頃溪光上下天。菰葦久延緣。不覺遙峰靄暮煙。對酒莫嫌紅粉陋，嬋娟。自有孤高月婦仙。
南鄉子
作者：葛勝仲
朝代：宋

秋水瑩精神。靖節先生太逼真。談麈生風霏玉屑，津津。爽氣泠然欲侵人。一座盡生春。滿引瓊觴已半醺。更把黃花壽彭祖，盈盈。數闋新聲又遏雲。
南陽諸僚和留别詩再和二首·其一
作者：葛勝仲
朝代：宋

王事勤勞得少休，全家喜復入汀洲。
懶於榮路占淹速，尚有浮生任去留。
名譽未須驚谷口，功名終亦困壺頭。
歸棲擬種千竿竹，便與題爲瀟灑侯。
南陽諸僚和留别詩再和二首·其二
作者：葛勝仲
朝代：宋

十連名郡近天畿，負重懸知困力微。
閒客已知無嘯諾，鄰邦聊得看芳菲。
謀身舊似齊優拙，罹咎今同魯酒圍。
回首雋遊難戀嫪，索居獨學果疇依。
即事·其一
作者：葛勝仲
朝代：宋

五載投閒隱薜蘿，眼看時事只悲歌。
家貧不畏鬼来笑，世變難教佛柰何。
髀肉生緣癡坐久，带圍減爲客愁多。
他年莫忘菁山寺，百口啼饑兩鬢皤。
即事·其三
作者：葛勝仲
朝代：宋

諸公衮衮上巖廊，濟世無能分退藏。
所止先名大隱洞，平生本望祕書郎。
畫成顧失一巵酒，箭蹶空穿百步楊。
幻界光陰凛無幾，養生從此學長桑。
即事·其二
作者：葛勝仲
朝代：宋

青雲那肯羡雄飛，前料山邊習遁肥。
名教固應多樂地，賤貧聊幸脱危機。
虀無萍韭何妨醉，羮有菰蓴自合歸。
格外一官垂欲滿，便從神武挂冠衣。
即事二首·其一
作者：葛勝仲
朝代：宋

四月麥已熟，清寒久不禁。
林深來蜀魄，屋破絕燕禽。
幽屏兒仍出，貧居病更侵。
蕭然北窗下，趺坐獨求心。
即事二首·其二
作者：葛勝仲
朝代：宋

巷轉柔桑陌，門依綠柳橋。
因人嫌碌碌，拔俗自超超。
嫩碧半篙漲，殘紅一眼飄。
卑棲有微分，斥鷃得逍遥。
去南陽有日書懷二首·其一
作者：葛勝仲
朝代：宋

奠食無勞合退休，君恩誤付百花洲。
未温坐席已當去，偶带泥封得少留。
官意正如彊弩末，歸心先問大刀頭。
略無涓滴蘇民隱，空使閭閻說舊侯。
去南陽有日書懷二首·其二
作者：葛勝仲
朝代：宋

離吳州好冠西畿，左竹纔交賦式微。
雲巘遐觀空杳靄，春郊細履負芳菲。
薄遊頗似桑三宿，重到誰驚柳十圍。
諾畫諸僚皆府望，不容坐嘯久焉依。
友人惠芍藥并青梅一枝偶成三絕·其一
作者：葛勝仲
朝代：宋

窺園記我分名卉，大似梁園重錦紅。
自愧江淹才已盡，卻須還與主人翁。
友人惠芍藥并青梅一枝偶成三絕·其三
作者：葛勝仲
朝代：宋

香雪一林初著子，和枝分餉不吾慳。
含酸但止文園渇，青瑣無人蹙遠山。
友人惠芍藥并青梅一枝偶成三絕·其二
作者：葛勝仲
朝代：宋

芳叢的皪長明檻，不似餘花頃刻春。
始信有常能耐久，何須逐巧鬭尖新。
友卿弟見和復賦二首·其一
作者：葛勝仲
朝代：宋

歲律崢嶸又欲還，鳴條風急作清寒。
菊英媚日猶呈秀，梅蘂包香未吐檀。
江水過門兼汐到，鄉山當面带雲看。
是身已覺都無事，只有空飱不自安。
友卿弟見和復賦二首·其二
作者：葛勝仲
朝代：宋

門無雜客往仍還，趺坐澄心定水寒。
清凈苦嫌千日酒，蕭閒惟事一銖檀。
眼中金屑全無用，髻裏明珠得自看。
作止更能除任滅，已無禪病自輕安。
友卿病起二絕句·其一
作者：葛勝仲
朝代：宋

相從天末慰羈愁，属疾書窗喜頓瘳。
休向友卿求竟論，且從吳客話詩籌。
友卿病起二絕句·其二
作者：葛勝仲
朝代：宋

遠来著錄寜非黠，肯作長齋却是癡。
别久相懷應少廣，朝来新得字如龜。
友鄉寄謝并月波酒和其韻
作者：葛勝仲
朝代：宋

長鬚剥啄叩柴扄，令弟官清遠寄聲。
擿句已欣資藝圃，漱醪兼賴破愁城。
牽絲聞說恢材力，露板應連上姓名。
猶憶具區分袂處，孤帆一點愴離情。
叔父承事用先公舊韻作詩次韻和呈
作者：葛勝仲
朝代：宋

西笑惟攜插架書，雍容車騎不求都。
觀光鳯闕前蹤在，寄恨鴒原往事徂。
喜見教忠躋顯仕，勉從迎養涉修途。
新詩清婉追棠棣，樂孺當年共究圖。
句·其一
作者：葛勝仲
朝代：宋

空翠沾我襟，溟濛認堂奧。
兼乃張公超，五里方術妙。
句·其三
作者：葛勝仲
朝代：宋

住山偘老富心機。
句·其二
作者：葛勝仲
朝代：宋

路出古浮山，木杪飛華屋。
句·其五
作者：葛勝仲
朝代：宋

身嘗靜退緣知足，心不傾邪畏好還。
句·其六
作者：葛勝仲
朝代：宋

吟懷遶廢城。
句·其四
作者：葛勝仲
朝代：宋

何須兼住用招提。
同子充遊堯祠見交代李行正詩追用李太白舊韻因亦次韻呈子充
作者：葛勝仲
朝代：宋

俗物敗人意，作吏七不堪。
朅來東蒙遇歡友，角立傑出推江南。
英材百汰揮利刃，夷量萬頃澄寒潭。
弱齡文采照金殿，荏苒立境衣猶藍。
銅章來踏瑕丘鼓，邑屋歡康無疾苦。
春風郊外正酣酣，笑指叢祠兩驂舞。
猛抛簿領亂回回，戲看油碧聲如雷。
不遣韶光浪湮滅，桃已蒸霞柳飛雪。
超然危立俯河干，抱城清泗鳴驚湍。
謫仙秀句但碑板，無復真跡龍蛇蟠。
君不見聰明文思撫寰海，四表上下騰光彩。
破椽欺魄爐無煙，豪氣英風亦何在。
荒郊遺趾望中來，遐想千古令人哀。
祖龍巡幸亦瑣瑣，從臣徒向蒼珉開。
豪華豈復靈光殿，峻峗誰知季武臺。
耿耿星河掛窗牖，未跨歸鞍猶捧手。
同門早歲氣横秋，年大饑寒依秫酒。
俗儒醒醉尚不分，金馬玉麟名遠聞。
小縣鳴弦煩卓令，冷閣問字疲子雲。
五斗不歸俱委瑣，邂逅爲僚天贊我。
金蘭縞紵未足誇，嵇吕命駕何其賖。
官寺相望無百步，泮林正對河陽花。
坐令荘舄忘吟越，亦復無心存魏闕。
蒲酒相從未有涯，祭竈請鄰纔一月。
同道祖及子舍遊茶山歸因成
作者：葛勝仲
朝代：宋

寒窗送曙雞一鳴，尋山蓐食天初晴。
水口溪窮爲停棹，步携東坦仍添丁。
虎頭巖高山色好，竹輿遥睇眼爲青。
花瀨濛濛勝紫氣，微花拂袵聞芳馨。
岌峨懸臼與天接，脚力欲趁飛猱輕。
此邦佳處遍尋陟，夫差所顧獨未經。
兹遊野服穿不借，自勝五馬仍雙旌。
憶昔貞元守修貢，木瓜堂廡輝山扃。
兩邦歌舞競姝麗，穀雨不許遨頭醒。
只今金沙雜榛莽，空照華髪垂星星。
近澗喧豗泉㶁㶁，遠峰嬌膩雲英英。
山僧意勤苞紫笋，傾蓋一笑無平生。
息黥補劓有甘寝，夢覺起作遊山行。
君儀再和復次韻答之
作者：葛勝仲
朝代：宋

醪敷映玉浪吹香，未餉徵君敢獨嘗。
甕下無人容借飲，壺中有客共深藏。
歌呼僅可供頳頰，酩酊那憂共腐腸。
好似東皋求待詔，三升日給醖偏良。
君儀見和復別爲一首因各次韻
作者：葛勝仲
朝代：宋

載酒輕塵論禮堂，區區好事愧原嘗。
糟丘未辨陳喧老，壑谷寧容伯有藏。
盎盎新香浮蟻面，陶陶煖息助龜腸。
物微意重君毋誚，熾絜泉甘器亦良。
君山飯僧薦考妣元述示詩次其韻
作者：葛勝仲
朝代：宋

負郭簷楹古道場，山形連接楚人黄。
千尋寶刹留幡影，萬里滄波對練光。
問膳香蘭無復日，霑襟青血自成行。
才收英器還遵路，三昧高僧笑我忙。
吳道子畫鬼
作者：葛勝仲
朝代：宋

莫将幽顯較精粗，人鬼從來理不殊。
磊砢挐雲傳怪狀，論師天眼識工夫。
吾家故事子姪登第必有酬獻詩什去歲立悌立經二姪並中科選未有慶以詩者偶示四韻
作者：葛勝仲
朝代：宋

充閭秀氣我家多，又喜雙龍並化梭。
同榜連榮追紹聖，傳名躋甲首宣和。
朝班鳴玉猶陞舍，冠歲横金又中科。
四葉登華誰得似，會看盛事入編摩。
呈去非
作者：葛勝仲
朝代：宋

嗣宗曠達早相逢，更喜林間識仲容。
林蕚集中陪唱和，幽棲谷畔許過從。
雲飛隴首高情遠，楓落吳江好句重。
梁棟他年知有用，齋前楚楚一株松。
周文之運使巡按海寜追憶曩歲與伯仲同奉板輿之樂感慨賦詩不惟辭藻格力清蔚高邁且足以敦孝悌而厚風俗昔夏侯湛作詩示潘岳曰此文非徒温雅乃别見孝悌之性因次韻和二首·其一
作者：葛勝仲
朝代：宋

褰帷巖邑特從容，憶惜鴒原會一同。
樂孺共營蘭薦膳，劬勞爭報棘吹風。
繡衣握節新恩重，綵服承顔往事空。
三紀光陰真插羽，依然小市夕陽中。
周文之運使巡按海寜追憶曩歲與伯仲同奉板輿之樂感慨賦詩不惟辭藻格力清蔚高邁且足以敦孝悌而厚風俗昔夏侯湛作詩示潘岳曰此文非徒温雅乃别見孝悌之性因次韻和二首·其二
作者：葛勝仲
朝代：宋

披雲初獲接音容，賢勝風規自不同。
懔懍威明将使指，恂恂孝悌訓民風。
競傳清唱紙騰貴，爭識皇華巷欲空。
尚有壁間真墨彩，匣藏留在給園中。
和元方寄若拙弟託覓顔淵之五十畝韻
作者：葛勝仲
朝代：宋

下田彌望股清流，謀食誰言必本州。
且復種秔資口腹，早知籍稻載春秋。
攜家便可隨豐儉，仕國從今委去留。
饘粥粗供吾事濟，寸心安靜得休休。
和元方用韻見寄次韻奉謝兼呈元東詩二首·其一
作者：葛勝仲
朝代：宋

人與嚴徐是一流，英英儒雅冠吾州。
白虹吐燭呈文夜，紅杏飄筵得意秋。
祿薄未應腰爲折，語多共歎舌無留。
令君舉善搜寒俊，不進清華諒不休。
和元方用韻見寄次韻奉謝兼呈元東詩二首·其二
作者：葛勝仲
朝代：宋

文律高峰與激流，五言佳處似蘇州。
寜甘鬲縣中漓酒，不羨宣城賞弈秋。
白首同歸相器重，青雲一蹙豈淹留。
外家門閥期君大，作德雖休更勿休。
和堯卿兄喜孝卿兄登科
作者：葛勝仲
朝代：宋

興賢賜第集英春，勸學應從孟母鄰。
黄甲科名新赫奕，青雲岐路肯因循。
暴鰓昔恨登龍晚，飲羽今驚中鵠親。
雲陛開陳三道要，寜容舉首屬他人。
和小室韻
作者：葛勝仲
朝代：宋

一味伽那已默傳，隨機任運且忘年。
翻經不落摩騰後，成佛仍居謝客前。
教海就舟方見聖，宗門得髄始通禪。
蕭齋一炷寒沈水，了盡因緣與自然。
和少藴石林谷草堂三首·其一
作者：葛勝仲
朝代：宋

寵辱循環厭宦情，蓋頭茅屋手親營。
清泉横道疑滋穴，翠袖圍居似化城。
不擬身名炫俱泰，且圖心跡遂雙清。
半庵閒地如容我，便足徜徉了一生。
和少藴石林谷草堂三首·其三
作者：葛勝仲
朝代：宋

妙年涉筆賦城蕪，歲晚無歌擊唾壺。
曾是北扉稱內相，却來東嶺伴寒儒。
閒來真隱編成傳，靜取飛仙貌作圖。
豪氣年來除已盡，元龍雅意卧江湖。
和少藴石林谷草堂三首·其二
作者：葛勝仲
朝代：宋

雲峰带竹似伊川，山溜甘于九隴泉。
離世未應多怨誹，葆真聊自樂虚緣。
漫郎擬酌窪樽酒，逋客慚馳驛路烟。
敢請著書詳勝致，千秋萬歲遣人傳。
和工部兄遷中散述懷韻
作者：葛勝仲
朝代：宋

一歲連膺四命書，衣冠慶美近時無。
綿長本自天資厚，憑藉由来地勢孤。
襆被昔高蘭省去，彯纓今喜棘班趨。
立言制行俱忠孝，豈愧堂堂七尺軀。
和必先龍圖謝酒兼呈沈次律大學士
作者：葛勝仲
朝代：宋

臺閣高賢卧里門，清揚乖隔阻寒温。
尚賒宴豆陪三雅，聊即烟郵寓一尊。
亂後官居同幕燕，春来香味憶河豚。
溪亭午夜銜杯處，應對梅花淡月昏。
和目疾韻
作者：葛勝仲
朝代：宋

幻翳乘虗近漆瞳，輕雲蔽月有無中。
廢書暫阻讎三豕，妨射何因落兩鴻。
慧眼水清知吉夢，藥師經騐表奇功。
疾平豈但開巖電，反照觀身覺內通。
和若拙弟說汝州可居已約卜一丘韻
作者：葛勝仲
朝代：宋

汝海膏腴人共說，封疆况是接同州。
指囷待惠知無日，負米躬耕會有秋。
林下要須三徑足，橐中更莫一錢留。
飰抄雲子當同飽，官職來遲且自休。
和西郊春事招元方同遊韻
作者：葛勝仲
朝代：宋

仙橋水殿照清流，攘攘遊人聚九州。
光景從来夸輦轂，風標况是富陽秋。
天開卵色春方好，月上弓形夜更留。
勉作新篇書盛麗，莫令少味似韓休。
和送張元方南京掾
作者：葛勝仲
朝代：宋

下位沉英俊，青編樂自多。
官曹依綠水，詞筆注黄河。
初日嗟貪鼠，今年未飲鵝。
陪京資禄養，何計免奔波。
和陳簡齋韻
作者：葛勝仲
朝代：宋

馬鞭雖長不及腹，山林朝市兩角逐。
華堂誰掛元吉麞，坐使朱門變林谷。
龍章鳯姿自有種，山野頭顱未爲辱。
長沙寫真得天趣，下眎馮尹皆奴僕。
君不見青州劉幡得異草，能遣死麕骨再肉。
又不見廣平射麕變浮屠，因罷校獵投金鏃。
兩幅陵陂槲葉香，儔侣共樂春草長。
昂頭妥尾無所畏，窘拘知勝觸藩羊。
和韻答馬用宏朝散
作者：葛勝仲
朝代：宋

三吳汗漫遊，彌月沐風雨。
歸來駭貧舍，忽有金剛杵。
豈惟心疾失，頓覺頭風愈。
句如冰壺清，格類瓦棺古。
五言有奥境，此段得箋詁。
吾衰久寂寂，笑人憂鄧禹。
自貶豈不能，趨競虞姍侮。
洞庭巖壑秀，信美真吾土。
秋濤浮乾坤，日月互吞吐。
中有七十山，招提稱踵武。
歸命兩足尊，一洗俗諦苦。
但喜經翻貝，那知檄馳羽。
鐘魚走諸刹，袵席詎安處。
洞天隔塵寰，仙境一二數。
毛公金丹成，拔宅已輕舉。
空餘朝斗壇，遺址猶可覩。
法城有龍象，今作西山主。
淨瓶逗真機，松枝代揮麈。
示我第一義，金篦破昏瞽。
清遊懷清標，所恨隔笑語。
茅廬新塈塗，戶牖木僅斧。
劇談佇公來，相望十里許。
哀範卿學士弟
作者：葛勝仲
朝代：宋

萬卷胸中學已優，安恬當向古人求。
有財謾說駒千里，此路何殊貉一丘。
儒館芸香今寂寂，親闈芝檢竟悠悠。
懸知簫鼓江村路，茂柏深松結暮愁。
哭衞卿弟三首·其一
作者：葛勝仲
朝代：宋

搖毫射策逐羣裾，獨以高名唱玉除。
五斗抛来爲詩酒，三餘收得向樵漁。
固存夙悟無生理，永訣親裁忍死書。
晚歲異鄉成一慟，大紅親破茂紅綀。
哭衞卿弟三首·其三
作者：葛勝仲
朝代：宋

高材磊落氣崢嶸，命薄難將智力爭。
赤米白鹽生理窄，紅蓮綠水宦情輕。
曾期虚閣憑欄醉，不遂扁舟適野迎。
汝已反真歸大化，山城空慟十年兄。
哭衞卿弟三首·其二
作者：葛勝仲
朝代：宋

遠業相期未易量，那知百歲似風狂。
鵩来有恨催新賦，鵲往無醫識禁方。
鄰笛他年那忍聽，人琴此日遂俱亡。
長空後夜西風急，吹斷驚鴻不作行。
喜中散兄將至
作者：葛勝仲
朝代：宋

兩年僑寓爲知音，百指仍攜就泛金。
蠅集樹榛曾掣肘，魚傳尺素喜回心。
無邊紅芰邀同醉，不盡青山得共尋。
白首居諸良會少，對床免被别愁侵。
喜元舉歸
作者：葛勝仲
朝代：宋

溪東作舍已蓋茆，溪西築庵新立棟。
水雲參錯出十里，妙寄方嗟無與共。
忽聞故交還五嶺，聊喜居鄰依二仲。
臺評早歲冠神羊，儒館文華推白鳯。
詔除毎下輙避寵，才術小試已驚衆。
炎荒雖云去國遠，皇華要是爲時用。
故爲懷歸逐我輩，露章求免疲護送。
自言嶠南官不惡，峻峰危嶝頻飛鞚。
挽葛屢上羅浮顛，披雲亦到朱明洞。
看山却憶家林好，夜夜幽棲來旅夢。
而今歸隱寄天放，却憶修途真定痛。
猿鶴相向爲家禽，松菊未荒憐手種。
碧鮮脱籜高遶屋，白墮敷醪香出甕。
從今莫厭數招尋，持鰲共費宫祠俸。
喜宗丞姪病愈
作者：葛勝仲
朝代：宋

向來聞汝拙将理，五日寝瘵未藥喜。
醫良未遇肱三折，愛切徒勞夜十起。
欣聞安泰風愈檄，莫嘆清癯肉消髀。
徑須營度還詩債，要看筆端翻峽水。
喜晴
作者：葛勝仲
朝代：宋

補陁香供走人天，赴感隨緣舊所傳。
霖雨方憂困桑户，晚晴俄喜賦樊川。
階庭旋見收黄潦，齋壁何因上綠錢。
多謝化工哀老子，遨遊不復更祈年。
嘲淵明
作者：葛勝仲
朝代：宋

粟貯瓶中能幾何，頭巾漉酒苦無多。
雖然清操標千古，試問還寧醉飽麽。
嘲淵明代答
作者：葛勝仲
朝代：宋

君不見七百石了麴蘖事，二千石充雀鼠耗。
澆腸果腹固有餘，糟丘米山何足道。
不如酒盡仍從酒家覓，瓶中粟空聊乞食。
嘲茶山
作者：葛勝仲
朝代：宋

吳興紫笋，實産顧渚。
唐昔底貢，闞山芽吐。
隼旟出臨，虎巖親駐。
鄰邦刺史，金匏相遇。
木瓜堂前，穿雲浥露。
烹蒸包發，及春未暮。
天子稱珍，分甘當路。
今則不然，名毀勢去。
金沙弗湘，玉食弗御。
敷榮窮山，牢落誰顧。
如女失寵，空閨自嫮。
請以千金，買長門賦。
四月八日蒙文中餉黑飯作詩二首紀謝·其一
作者：葛勝仲
朝代：宋

熱際初經四月八，磨香灌佛曉泉寒。
丞公忽致槃游飯，兒輩驚看歡喜丸。
四月八日蒙文中餉黑飯作詩二首紀謝·其二
作者：葛勝仲
朝代：宋

方歎流塵生范甑，何圖香黍溢顔簞。
將軍尚未封侯貴，推去那容學井丹。
四桂坊
作者：葛勝仲
朝代：宋

蕊榜連年詔墨黄，聯翩恩綬月中香。
家聲舊踵三槐位，儒學今標四桂坊。
酬唱共傳花蕚集，笑談應聚德星堂。
門同列戟知非晚，更遣鄉評服義方。
圄空訟息復遇肆眚庭事蕭然蒙良器解元寵詩輙以二章爲謝·其一
作者：葛勝仲
朝代：宋

一官銅墨付疏頑，歲好人和偶未瘝。
東畝黄雲穈芑卧，北扉青草纆徽閒。
鵠亭夜覺冤氛靜，蠅筆晨驚霈澤頒。
倪耄歡謡歸帝力，風人溢美但赬顔。
圄空訟息復遇肆眚庭事蕭然蒙良器解元寵詩輙以二章爲謝·其二
作者：葛勝仲
朝代：宋

編户相安易得情，年來狴犴毎刑清。
庭閒不復施梧象，俗朴聊同示草纓。
牘背僅能平枉橈，需頭那復覬褒榮。
人言官事無由了，暫得居官事了名。
圓復師将遊四明用道祖韻作詩贈行
作者：葛勝仲
朝代：宋

禅宗不減宿一覺，文性還同照一遍。
啞羊豈是一流人，漆瞳爛爛巖中電。
機緣未遇閟金提，雲水光中挂衲衣。
定回時起橐駞坐，秀句一吐胸中奇。
過我郡齋那聽去，衮衮談玄侵日暮。
西風吹面作新凉，騰装欲指鄞江路。
一庵錢料山幽深，欲抛印綬聊招尋。
倦遊歸來問無恙，東第飄然正角巾。
埇橋道中
作者：葛勝仲
朝代：宋

雨跳濁水千漚亂，風過橋林萬弩齊。
頃刻埇橋斜景在，市人來去兩虹霓。
堯卿兄改官陞朝作詩紀賀三首·其一
作者：葛勝仲
朝代：宋

交親衮衮上青雲，冷局辛勤自奮身。
玉陛臚傳瞻覲久，金閨通籍寵光新。
功名此去未爲晚，富貴儻來那有因。
預喜郊封榮禰廟，弟兄同列拜恩綸。
堯卿兄改官陞朝作詩紀賀三首·其三
作者：葛勝仲
朝代：宋

引對天墀獲望雲，固知儒學不孤身。
均輸它局交論薦，元會登朝正履新。
夕秀共誇披未振，夜光那復困無因。
持荷入侍從兹始，龜紫應卑五兩綸。
堯卿兄改官陞朝作詩紀賀三首·其二
作者：葛勝仲
朝代：宋

冷不遷官似子雲，但知謀道不謀身。
文高書局恩華舊，秩改朝班慶自新。
此去功名應自致，從來力命固相因。
榮塗萬里通無礙，峻陟行看奉帝綸。
壬辰次靈峰山百福院
作者：葛勝仲
朝代：宋

豺虎縱鬰攸，此寺神獨赦。
樓臺倚山腹，碧瓦粲相射。
奔崖插雲霄，縮地見衡華。
竹翠染僧裾，泉聲喧佛舍。
峰巒佳有餘，顧揖真不暇。
我欲陟山椒，嶝嶮未應怕。
摩娑舊聖石，政恐嫌俗駕。
感慨明義師，徘徊一悲咤。
壽慶二丘
作者：葛勝仲
朝代：宋

巍巍寶甃聳青冥，軒后開基向此生。
雲瑞已隨仙馭遠，電光猶繞北樞明。
夜歸不寐
作者：葛勝仲
朝代：宋

流鶯驚節物，樂事二毛前。
山簡不堪醉，淵明方欲眠。
談餘愁似繭，坐久腹如蟬。
日出重遊衍，殘花有杜鵑。
夢良以書獻吉夢戲作二絕·其一
作者：葛勝仲
朝代：宋

山林臯壤樂無厭，况是寒灰豈復炎。
蹇足上天無是理，固應此夢不須占。
夢良以書獻吉夢戲作二絕·其二
作者：葛勝仲
朝代：宋

枕中佳兆遠相誇，未敢憑虚便拜嘉。
老去定心如止水，不随閒夢入人家。
大卿表兄莫公挽歌詞二首·其一
作者：葛勝仲
朝代：宋

露奏求閒猛挂冠，忽驚卿月堕雲端。
中年屢攬澄清轡，末路堅辭矍鑠鞍。
自卜壽藏松已拱，親裁幽刻墨方乾。
映溪清遠樓前月，後夜登門忍獨看。
大卿表兄莫公挽歌詞二首·其二
作者：葛勝仲
朝代：宋

遊從五紀荷勤渠，白首来依霅水居。
郡閤箴規言有補，家林書疏月無虚。
方期老驗長桑藥，忽見神升廣柳車。
兄姊同時封吉壤，不堪清涙屑衣裾。
大安門詩
作者：葛勝仲
朝代：宋

飛觀橫空數百間，強扶衰病一躋攀。
非移閶闔從天界，應墮蓬壺自海山。
大暑新居納凉和小子韻
作者：葛勝仲
朝代：宋

至後金柔伏日三，旱氣焚宣勢如惔。
火井湧沸烟生嵐，鶴髪遺老素未諳。
我居瀕澤深眈眈，修廊飛廡賢僧庵。
薰然好風來自南，如甘露門開瞿曇。
如客懷冰吐清談，有亭自雨臨深潭。
不假凉草生毵毵，天日炎赫反所貪。
我窮儲無石與甔，枵然饑腹空婪酣。
后皇矜憐百不堪，免使熟爛聊包涵。
王城衮衮穿朝衫，跨馬揮汗流朱藍。
獨逃靡盬侍魚泔，坐享逸樂捫心慚。
大父通議無恙日開軒燕處有桐孤峙因名琴軒初不措琴嘗作記叙意而偶失藁本故今家集不載比者興之姪閲故書得之見貺喜而成詠呈六兄工部兼簡弟姪
作者：葛勝仲
朝代：宋

嶧陽奇軒高參天，對以華屋名琴軒。
軒中寄傲隱君子，方瞳鶴髪臞儒仙。
閒中默契絲桐理，不待徽絃出宫徴。
柳惲筆捶佐屬文，淵明手撫聊寄意。
一篇叙此藏巾箱，歘爾六丁下取将。
世無安世誰默識，才異束晳孰補亡。
神物護持今復出，數紙蛟蛇親手澤。
敢辭援筆補遺編，謾致區區貽厥力。
天寜節感事示寶華鑑老
作者：葛勝仲
朝代：宋

詔語從天下九圍，並嚴法會保宸闈。
山稱萬歲誠尤切，鑑奉千秋事已非。
已聽鸞音勤請祝，故應龍輅慶遄歸。
孤臣拭血懷君處，小坌峰前淚滿衣。
奉同李倅安上賦崔白沐猴杏花
作者：葛勝仲
朝代：宋

空山無人春風驕，撲撲晴杏開香苞。
巖深谷峻無與賞，攀枝騰踏帷飛猱。
大梁崔白舊所見，絹素落手因揮毫。
巧爲紅艶狼籍勢，撲蔌幡灑歸蓬蒿。
王孫惜花有深意，預憂雨横兼風豪。
故來跳觸看零亂，妙思臨寫形無逃。
貴人錦囊舊藏貯，文闈傳玩叢英髦。
東平儒仙首留詠，詩價與畫相爭高。
直云何用辨真假，徑須對此呼香醪。
誰知真花却時暫，不如丹粉還堅牢。
奉酬景純道中見寄之什
作者：葛勝仲
朝代：宋

慚無才望照簪紳，剖竹藩房誤長人。
堪笑爲官常拓落，獨知取友愛真醇。
吏休時著煎茶帽，客去今閒漉酒巾。
曷日清揚重會面，劃開河漢滌心塵。
妙凈院
作者：葛勝仲
朝代：宋

入門無行路，十頃漲方塘。
藉葉受微雨，瑟瑟瀉滄浪。
石梁一何偉，延袤百肘長。
臨流兩華屋，東西蔚相望。
雲堂始斷手，潤蒸松桂香。
弛檐諧雲卧，何殊贊公房。
夜步庭除月，心與空水凉。
世人侈居第，規永庇蒸嘗。
墓木未及拱，破鬻何披猖。
何如施給園，千載綿寶坊。
君看寺前村，至今俞氏昌。
婺源祁門二令母年八十求爲保官注家便闕慨然慕之作詩二首自悼·其一
作者：葛勝仲
朝代：宋

庭闈無復薦芳羶，烏鳥哀情毎泫然。
遊子但吟春草句，門人欲廢蓼莪篇。
風枝數效臯魚泣，水菽難攀子路賢。
空羡鄰封二佳令，兒啼八十壽親前。
婺源祁門二令母年八十求爲保官注家便闕慨然慕之作詩二首自悼·其二
作者：葛勝仲
朝代：宋

迎養京都突未黔，蒼黄荼毒血霑襟。
百年過隙知難復，三釡纒哀政自深。
不爲鱸蓴歸亦好，獨甘羊棗果何心。
寄言世上斑衣子，温清應須競寸陰。
學正郭勉夫示詩次韻答之
作者：葛勝仲
朝代：宋

有道家聲遠，沉機足幹時。
松生非培塿，檀伐待淪漪。
虎脊卑凡乘，蛾眉疾衆姬。
一鳴驚伍舉，千里器王珪。
德令温温著，名香藹藹馳。
披荘問同異，執禮判嫌疑。
操尙傾涓子，才華進客兒。
適齊非鼓瑟，逃楚笑吹箎。
藝苑高三絕，書庠肅五儀。
涌泉推敏思，翻水播英辭。
計吏趨蘭省，諸生偃璧池。
行殊師也過，論鄙釋之卑。
默識扳安世，多方劣惠施。
風標寒似玉，機警利如錐。
高翥千齡鶴，前知五總龜。
碎金珍謝傅，餘錦夢丘遲。
謬學邯郸步，工施渾沌眉。
文科将赫奕，榮路即威夷。
器業今爲重，功勲士所期。
他年青竹上，凜凛看名垂。
定光禪院
作者：葛勝仲
朝代：宋

雲巖五花樹，下臨碧玉潭。
泛泛石溜中，此獨潴揉藍。
潭底玉石響，聲如奏韶咸。
名從襄陽樣，山神固不甘。
姓字汙山谷，貞元歲所鑱。
我來事登覽，云有神龍潛。
驕陽虔禬禱，膏乳一境霑。
靈祠錫碩號，丹雘飛楹簷。
僧廬鎖深閟，靈境超塵凡。
懸瀑二十丈，銀河掛高巖。
飛流濺珠琲，餘潤霑松杉。
震響洶朝夕，數里聲不殱。
禪客伴幽討，高下皆窮探。
猿鶴不足數，俗駕從譏嫌。
何當叨龍宮，寶方求玉函。
定山寺
作者：葛勝仲
朝代：宋

入門松桂拂天長，遣化誰来自衆香。
初剪蕨嶶豐菜把，半殘桃杏露花房。
不辭峻極猶登踐，免使幽尋墮渺茫。
聞有山人宅巖頂，試從度世覓神方。
定風波
作者：葛勝仲
朝代：宋

共喜新涼大火流。一聲水調聽歌頭。況有修蛾兼粉領。佳景。謝公無不礙淪洲。平昔短檠真大漫。氣岸。老來都向酒杯收。雲水光中修禊事。猶記。轉頭不覺已三秋。
定風波
作者：葛勝仲
朝代：宋

千疊雲山萬里流。坐中碧落與鰲頭。真意見嬉吾已領。煙景。不辭捧詔久汀洲。老去一官真是漫。溪岸。獨餘此興未能收。留與吳兒傳勝事。長記。赤欄橋上攬清秋。
寄友卿窄韻一首
作者：葛勝仲
朝代：宋

昔子遊魯中，飄然起幽棲。
翛翛一書簏，長物無所攜。
辛勤涉長道，足趼面目黧。
自言寡聞識，走俗多沉迷。
今不勇自奮，蹉跎將噬臍。
類渇欲石髄，如矇想金篦。
来簉胄子席，求言學端倪。
嗟予淺聞道，太倉之一稊。
松菊有荒徑，桃李無成蹊。
胡能使糓似，每每頳顔低。
晨昏不予舍，三歲改攝提。
對案但苜蓿，有黍多無鷄。
一笑爲流啜，甘若羊新刲。
秋霜八九月，絺綌臨風凄。
寧甘范叔寒，不求故人綈。
夜窗經與史，短檠照栖栖。
靡曼一不顧，端如金日磾。
嘉子甚年少，老成同齒齯。
照庭真玉樹，飣座稱佳梨。
爲文頗挺拔，絕去翰墨畦。
聲華出諸彦，籍籍喧青齊。
遂收濟北薦，謂即辭蒿藜。
如何尚齟齬，時命多乖暌。
方今天子聖，隆學古與稽。
美化浹遼夏，文星動婁奎。
郡邑各黌宇，夏屋華榱題。
師儒自廷授，望實多金閨。
大烹極鼎味，豈復嗟鹽齏。
月書季有考，升舍兹其梯。
吾邦矧多士，擅富浙水西。
文華燦星斗，光彩騰虹霓。
似聞與二難，同起公堂躋。
侃侃共輝映，乳酪兼酥醍。
文高各揚邁，質美皆懸黎。
生資固不凡，器用况已犀。
先生力推引，同志無傾擠。
亨塗可自致，如車資軏輗。
明年抜寒俊，一封下芝泥。
鄉校佇賓貢，跋馬登隋堤。
談笑取通顯，豈直組與圭。
寄次顔叔時爲蘇州庾官
作者：葛勝仲
朝代：宋

遶郭清蒿翠欲浮，燕泉山水抱城流。
娃宫香徑終肥膩，誰道蘇州勝汝州。
寄獻中散兄生辰
作者：葛勝仲
朝代：宋

吉月迎秋萬寶成，充閭瑞氣降耆英。
枌榆社裏藏身稳，桐柏宫中庀職清。
黄髪定應驚再少，絳田端自保長生。
壽觴親薦猶彌月，歸夢馳誠栩栩輕。
寄題伸仲芳美亭
作者：葛勝仲
朝代：宋

漁舟一出桃源路，煙鎻雲埋迷舊處。
那知九龍有仙村，漫山灼灼花無數。
人言却老是此花，只今已似劉晨家。
微風披拂飛紅雨，杲日照耀蒸紅霞。
似聞花間新結宇，醉吟多是神仙侣。
更求人面相映紅，我欲叩門求雪黍。
寄題吳江王文孺解元臞庵
作者：葛勝仲
朝代：宋

臞庵散人築隱居，自稱山澤之臞儒。
邀風貯月有亭觀，以道自廣何其臞。
三江雪浪魚龍窟，千古浮天仍浴日。
乍吞涯涘歸醉胸，時卷波瀾入吟筆。
天儲此景非寒窘，經營傑觀規相凖。
萬株蒼石雲斸根，十頃紅蕖波照影。
異時璧沼摇毛錐，同門太半通金閨。
一班一級何足道，賦歸有此知爲誰。
境清恍與塵寰隔，彷彿天隨舊行迹。
聞道朱黄近筆牀，定有叢書增笠澤。
寄題拙臺
作者：葛勝仲
朝代：宋

講罷公堂得少休，下簾清興與天悠。
書空怪事知無益，爲圃機心逝不留。
四至九卿空士笑，一當萬乘豈人謀。
先生獨有摛詞巧，奪盡人間重錦裘。
寄題海會晚實軒
作者：葛勝仲
朝代：宋

素節清霜重，金苞照座隅。
根深容四老，品貴入三都。
騷客真宜友，侯封未易奴。
舊時書兩廟，感亊涕沾濡。
寄題長安譚損之遐觀閣
作者：葛勝仲
朝代：宋

乾坤一浩蕩，小智自窘拘。
低徊褌中蝨，齷齪轅下駒。
達人獨矯首，抗志在八區。
歸来繞荒徑，所喜覺迷途。
時讀穆滿傳，乍觀山海圖。
林木凈交蔭，所見與道俱。
誰能遠羈宦，五斗一丈夫。
築閣者誰子，無乃柴桑徒。
将至襄陵二首·其一
作者：葛勝仲
朝代：宋

西風寥栗不須悲，雲日輕明政自奇。
遠岸綠飄梧槭槭，疏林紅露棗離離。
味廽新醑愁眉破，凉入單紈病骨知。
試問夜窗燈火讀，何知蚊蚋撲緣時。
将至襄陵二首·其二
作者：葛勝仲
朝代：宋

千里崑崙一月風，乘流初不恨途窮。
南陔就養晨昏樂，東榻忘懷笑語同。
牛酒故應推汴上，鱸蓴那復念吳中。
明朝繫纜襄陵驛，試上高原望鬰蔥。
尋山
作者：葛勝仲
朝代：宋

檻泉依石古名馗，細轉輕流有令姿。
不覺籃輿歸日暮，坐憐清泚住多時。
少川兄貧悴甚見屬求寓舘未遇好事者聊作詩以寄因以速之
作者：葛勝仲
朝代：宋

我兄弱齡推了了，手不停披今髮縞。
人中滯論能立判，筆下陳言皆力掃。
多如雞跖歎積學，大似牛腰看屬藁。
敗絮自擁不言寒，書床坐穴那知老。
逆旅無人識馬周，除舍何當館孫寶。
水波未合急相過，漱醪聊緩憂心擣。
少藴內翰示和朱氏新治澗泉之什依韻和兩絕·其一
作者：葛勝仲
朝代：宋

桐川舊傳七里瀨，洛宅仍誇八節灘。
樓聳橋横墮波影，未應能勝此山間。
少藴內翰示和朱氏新治澗泉之什依韻和兩絕·其二
作者：葛勝仲
朝代：宋

北門學士居新卜，南海使君家在中。
更有嬌雲兼健水，吾邦從此冠玲瓏。
山臺
作者：葛勝仲
朝代：宋

休言歌酒舊時好，把酒高歌今更新。
醉裏不知身是客，寒城落日數行人。
山谷以寒巖子詩十二首作藁書詞筆俱絕裴繼之出示求跋因題絕句
作者：葛勝仲
朝代：宋

百篇詩已露玄關，欲免驚愚理亦難。
招得使君來帳下，不應饒舌坐豐干。
工部兄新治小閣壘土爲火爐戲作勸召客
作者：葛勝仲
朝代：宋

簡許開尊殺青竹，俎有肥羜簋饛粟。
招呼未聽洗醆聲，故復吟哦小詩促。
能使将軍賞不貧，請召宗姓仍及身。
擁爐便是入窟室，於粲灑掃情無文。
我今愁如居廣柳，萬斛量之應更有。
內典暫輟算海沙，羣經尤慵開户牖。
政欲酣暢融心神，村郊魚鳥皆來親。
不憂坐上無武子，羣從一一天麒麟。
己丑次梅溪樂平寺兄子宗丞嘗監鎮即寺爲廨卒官晚之東莊
作者：葛勝仲
朝代：宋

蘭陵華腴姓，數不到吾族。
何堪從子賢，變滅石火速。
早搴東堂桂，宗寺副惇睦。
迎親官就此，半載歡水菽。
方開萬里塗，一蹶遽折軸。
我時跼里居，十起愧骨肉。
朅来訪遺蹤，徙倚寒溪曲。
人與紫梅花，二俱不可續。
憂端齊前山，東莊寫松竹。
己未次廣惠院
作者：葛勝仲
朝代：宋

下若水沄沄，佛寺古邑西。
開帆但五里，不到将噬臍。
懷古展清眺，崇閣聊攀躋。
法生有鼻祖，樂此山與溪。
自言孫子賢，兹地興王基。
覇主受九錫，二紀承梁齊。
空餘陽烏阜，石人卧荒蹊。
綠滿天隨家，巖花伴幽棲。
留傳杞菊堂，墨妙懸榱題。
秀色有他嶺，招尋更杖藜。
山林且放誕，邊城多鼓鼙。
幽居二首·其一
作者：葛勝仲
朝代：宋

幽居無俗韻，勝事特關心。
研度疲三豕，床敷戲一禽。
覆舟棋自戒，中聖酒時斟。
蕭灑侯來訪，窗前綠透林。
幽居二首·其二
作者：葛勝仲
朝代：宋

名勝音塵隔，懷賢自渴饑。
千巖聳秀處，一榻獨懸時。
盛夏衣裳懶，深林枕簟宜。
招邀何以待，數卷謫仙詩。
幽居夙興
作者：葛勝仲
朝代：宋

宴安毒於鴆，嗜睡真成蛇。
攬衣待明發，是味豈不佳。
天宇自澄穆，羣囂肅無譁。
喔吚雞一鳴，衆星猶撒沙。
皂莢頮頭目，楊枝清齒牙。
爐中結願香，凈几對名花。
澄懷覩道祕，浮念無由邪。
欠伸起三昧，雲錦升朝霞。
幽居書懷六首·其一
作者：葛勝仲
朝代：宋

材疏出仕久知難，境勝謀居自考槃。
反抱關爲知道在，賴閒處著得身安。
離騷毎向醉中讀，周易仍于病裏看。
萬頃煙波時擊汰，浟浟籊籊弄晴竿。
幽居書懷六首·其三
作者：葛勝仲
朝代：宋

觀名計利了非真，何似江湖習隱淪。
户小但期茶當酒，家貧那有蠟充薪。
五花自喜風翻簟，一角人看雨墊巾。
上界神仙多護短，不辭長作葛天民。
幽居書懷六首·其二
作者：葛勝仲
朝代：宋

環堵翛然一畝寬，更無塵霧苦相干。
森森佳樹木奴實，湛湛清池地鏡寒。
三益時瞻玉界尺，一杯何用肉臺盤。
官閒坐享無功禄，更恐風人刺伐檀。
幽居書懷六首·其五
作者：葛勝仲
朝代：宋

我貴從教知我希，靜觀物化養天機。
名呼池面遊魚狎，縷繫梁間舊燕飛。
安石困應存遠志，姜維那遽覓當歸。
人生安樂他何卹，悵望鄉枌與願違。
幽居書懷六首·其六
作者：葛勝仲
朝代：宋

清時鴛鷺正充庭，何事抽簪喜退耕。
百步穿楊防偶蹶，一巵賞畫保先成。
獺皮冠小隨時用，猪鼻車低取意行。
官柳野梅春意動，莫教詩酒負平生。
幽居書懷六首·其四
作者：葛勝仲
朝代：宋

不識癰疽與瘠環，柴門雖設自常關。
木雞養就都無累，芻狗陳來分合閒。
聊復讀書牛背上，誰能横槊馬蹄閒。
子亭結築臨溪面，瓢飲新來待學顔。
庵僧善能求詩贈二絕句·其一
作者：葛勝仲
朝代：宋

此生任運只騰騰，聊作空山骨觀僧。
生死由来如幻夢，道人因此識三乘。
庵僧善能求詩贈二絕句·其二
作者：葛勝仲
朝代：宋

一瓶一缽早周游，參遍雲門與趙州。
卷席歸家只趺坐，了無一法可推求。
廟宅
作者：葛勝仲
朝代：宋

素王遺廟屋渠渠，老檜陰濃耀碧虚。
無復升堂聞古樂，尚傳開甕得丹書。
弈棋有進勸工部兄召客
作者：葛勝仲
朝代：宋

索居湖海欲忘憂，瓜葛相呼事弈秋。
方罫互贏多有進，圓盆更酌早爲謀。
格高誰是州中正，米賤休沽縣督郵。
及取春光尚堪賞，莫辭醉倒更扶頭。
張周韓侍御遷居北市示詩次韻
作者：葛勝仲
朝代：宋

神羊厭峨冠，銅虎出分土。
一區久未卜，薄遽歸無所。
寓居得爽塏，衆口粗安堵。
委懷榮槁外，長歌樂韶武。
自言倦霜臺，筆端有蕭斧。
毋寧乞小愒，松菊問衡宇。
未看武當山，聊踏南梁鼓。
浮生皆寄耳，莫作飄流苦。
要津況虚位，掀騰在仰俯。
政恐尺一来，均人隔綏撫。
張子蒙令君挽歌詞二首·其一
作者：葛勝仲
朝代：宋

賦歸州里半年間，豈料循題哭二難。
屢薦嘗爲趨幕客，數奇終困字民官。
清談竟日師夷甫，寢瘵連年痛士安。
身後華名知不朽，幾多墨妙翠珉刊。
張子蒙令君挽歌詞二首·其二
作者：葛勝仲
朝代：宋

文義游從四十春，艱難契闊見情親。
少年漣上初傾蓋，末路雲陽擬卜鄰。
萬室謳吟依愷悌，一生志氣負經綸。
渭陽豈特兒曹慟，老送佳城淚滿巾。
從人求鰒魚
作者：葛勝仲
朝代：宋

海邦邾莒固多品，此族稱珍乃其伯。
瀋泉湘瀹付饔宰，薑桂煎調奉佳客。
視書已覺明病眼，點酒偏能醒醉魄。
君看憂憤不眠人，快啗取厭亦何擇。
豈如吾曹飲文字，輿臺不復霑餘瀝。
昔官餘杭飽下筯，兩載杯盤厭凡核。
朅來瑕丘問鮭菜，樽俎遍索未云獲。
願從褚公棄千萬，免使劉郎鞭二百。
從仁叔求楷笏四首·其一
作者：葛勝仲
朝代：宋

異種初從弟子栽，東家宰木鬰泉臺。
誰知當日勤封植，只作人間手板材。
從仁叔求楷笏四首·其三
作者：葛勝仲
朝代：宋

横斜文理秀斕斑，分餉閒官尚獨慳。
凖擬遣人来檢料，欲將拄頰望西山。
從仁叔求楷笏四首·其二
作者：葛勝仲
朝代：宋

好事頻求闕里堂，文房裁斵已盈床。
講郎乞與非抛却，已辦棼絲結紫囊。
從仁叔求楷笏四首·其四
作者：葛勝仲
朝代：宋

祗召行親尺五天，書辭對命赤墀前。
人言此板多乖牾，換試聊須覓褚淵。
微雨小飲客至閽人辭以出令追路已不及偶作
作者：葛勝仲
朝代：宋

昨日持三白，今朝解八支。
聊爲犀首飲，儘笑虎頭癡。
冠履從來懶，杯鐺且自持。
是中多樂趣，勿遣外人知。
德輝次舊韻見寄復和
作者：葛勝仲
朝代：宋

邗溝别清揚，十稔限南北。
羈游多面交，從誰吐心臆。
初筵羣玉府，香譽藹區域。
如何窽言加，進寸輙退尺。
歸来賦郊居，邀客賞冰霓。
青雲一蹙易，斜飛要游歷。
水鏡豈無人，瑾瑜固易識。
君子有常道，要不失語默。
慶善再和復和
作者：葛勝仲
朝代：宋

異縣逢佳節，羈愁太痩生。
黄花真解事，白首緩傷情。
十日尚堪醉，一杯猶有名。
眼前多勝士，何必洛中英。
懋南博士暫出廽邑以盛藻見觀謹依韻奉和二首·其一
作者：葛勝仲
朝代：宋

五十之年歲又開，劾歸不勇尚徘徊。
家徒四壁謝金埒，第乏一區慚玉杯。
彊欲安心師達磨，懶談真我類投灰。
吾僚輕作經時别，猶喜民謡挽得回。
懋南博士暫出廽邑以盛藻見觀謹依韻奉和二首·其二
作者：葛勝仲
朝代：宋

公退蕭閒閉息深，從來縣譜用山陰。
威稜少霽髯垂几，才韻頻将筆捶琴。
取急卧家聊小憇，捧符還郡却幽尋。
風流若把名香擬，堪作盈斤百和沉。
戊午出長興郭泛西溪至清果院
作者：葛勝仲
朝代：宋

朱藤花墮影，罨畫因名溪。
林壑莽參錯，鵜鴂挾春啼。
刺船未云久，眼明古招提。
入門赤泥亭，石梁亦可躋。
佛殿制淳古，凌空飛拱枅。
凄其念陳祖，此境嘗幽棲。
蝦灘弄竿綫，龍卧聊蟠泥。
一朝風雲會，起舞隨荒雞。
興王豈細事，荒陵出金犀。
賢愚同一丘，莫厭青鞋胝。
戊午次吳山解空院乃端師子道場是日上已呈法中禅老
作者：葛勝仲
朝代：宋

尋幽勇鼓枻，兹山初問津。
雲煙落吾手，若水清潾潾。
蒼官舊千章，類不赦斧斤。
以兹海藏湧，突兀干蒼旻。
獨餘三大夫，欹蓋皴龍鱗。
下閲往來輩，蜉蝣不知春。
迎賓上人者，貎古意甚真。
豈惟嗣老端，勢到粲忍親。
陟巘既幽絕，飛談復清新。
何庸浥寒波，更祓元規塵。
戊戌次福勝院
作者：葛勝仲
朝代：宋

錦溪足墟落，高陸推繁華。
豈惟邑屋富，政自山水佳。
幽清背人境，千柱梵王家。
巍巍二子亭，雲表飛簷牙。
我生功名忤，巖壑爲生涯。
山僧類祝田，施薄求者奢。
乞書鳴刹疏，無鵝惟潑茶。
一笑爲涉筆，勿笑蟠秋蛇。
戲書
作者：葛勝仲
朝代：宋

木彊與世異酸醎，掃灑真祠屢入銜。
新格似聞惟半俸，舊官那計是常參。
茶爐僧缽随時用，手板朝衫竟月緘。
賴有班書貧可貼，且謀蒲筍慰饑饞。
披雲臺
作者：葛勝仲
朝代：宋

深公出東都，山色已清好。
流行滄江上，快意時絕倒。
洗盡眼界塵，招提迹如掃。
衆挽来靈山，世故亦相惱。
平生愛山心，不厭更幽討。
捫蘿開細岑，脫履藉豐草。
聊煩坡陀石，坐此突兀老。
是身端如雲，去住殊未保。
孤峰起孤烟，晴湖漾晴昊。
賓主兩忘言，可爲知者道。
招中散兄飲
作者：葛勝仲
朝代：宋

飄零羈旅苦摧頽，旬日希逢笑口開。
爐冷難施文武火，氣寒聊雜聖賢杯。
牛鳴地去無多遠，羊胛熟時宜便来。
聞說家山動歸興，預愁疊鼓起高桅。
招道祖簽判嘗暑酎辱示佳篇紀事輙依韻奉和且約再冰釀云
作者：葛勝仲
朝代：宋

君不見兵火連年擾江漢，一介藎臣無斷斷。
列城守将遁或降，那得捐軀顔與叚。
鏖兵喋血八年間，西失平夏北折蘭。
犇軍知是何雞狗，坐想飛将張與關。
草莽臣謀未云獲，且復澆愁傾大白。
平時徒有扇障塵，一笑未辨鬚纒帛。
相邀聊共聖賢中，但愁燭跋鴟夷空。
沉酣不畏輕出舌，驚懼懸知不入胸。
午夜醉歸聞踏月，林影灘聲助清絕。
糟兵好向水村營，壑谷正爲吾曹設。
儒生嗜酒多有之，高陽酩酊無所缺。
莫言酌我慎無多，休弹賀若唱回波，騰騰相送入無何。
挽致政奉議魯公歌詞
作者：葛勝仲
朝代：宋

翛然丈室老維摩，不愧家聲舊曲阿。
事閲七朝推壽俊，慶鍾六子半文科。
白蓮入社塵緣息，朱紱通閨聖渥多。
空唱已聞生凈域，可須薤露起悲歌。
採芝菴明辨師求泉名以月光命之
作者：葛勝仲
朝代：宋

方池洌寒泉，湛湛纓可濯。
其源出陽崖，其委則陰壑。
齋盂給晨炊，茗椀共午酌。
道人習水觀，趺坐閒兩屩。
性水了真空，非以識心度。
浮幢諸刹海，視身同不涸。
爲名月光泉，永配一宿覺。
提宫工部兄攜家見過輙成律詩二首上呈·其一
作者：葛勝仲
朝代：宋

剥啄欣聞夜叩關，相迎一笑解愁顔。
枉帆雖落十人後，過飯今成五郡間。
自役其身慚鞍掌，無求于世羡蕭閒。
何如赴隴從招隱，却遣幽叢問小山。
提宫工部兄攜家見過輙成律詩二首上呈·其二
作者：葛勝仲
朝代：宋

相逢雖幸慰暌離，憂患仍年觸境悲。
琴與俱亡念同氣，缶猶難擊愴齊眉。
筋駑肉緩奔名懶，意廣才疏見事遲。
只待歸資堪問舍，一封投劾去追隨。
新池水涸股引于前溪辱道祖來觀
作者：葛勝仲
朝代：宋

吾廬新築薰風堂，其下方池手親掘。
畚插初無鄰里相，垠隅那有波瀾闊。
旱涸俄驚拆龜兆，灌輸未免翻龍骨。
街南大浸卷滔滔，巷北小渠來汨汨。
膠杯忽覺水痕漲，抱甕免嗟人力竭。
已憐紅芰浹枯荄，更喜頳鱗救濡沫。
幽居勝事快先睹，上客高軒爲輕出。
蛟龍好在且泥蟠，他年豈復池中物。
新茶
作者：葛勝仲
朝代：宋

壑源苞貢及春分，玉食分甘賜舊勲。
水厄陽侯宜避席，天隨陸子合同羣。
珍同內府新蒼璧，味壓元豐小矞雲。
便請加籩先果腹，鵝無留掌鼈添裙。
新茶
作者：葛勝仲
朝代：宋

當日火攻應有法，此時水厄定無餘。
閒軒七碗宜頻試，九隴清泉勝具區。
方待制挽詞二首·其一
作者：葛勝仲
朝代：宋

瑣闥樞機地，儲闈羽翼人。
蕝儀容典備，校歷閏餘親。
雲路箕乘說，泉臺嶽返申。
荀龍行濟美，交舊獨傷神。
方待制挽詞二首·其二
作者：葛勝仲
朝代：宋

佳城釃酒奠，長夜殞星知。
今代儒林傳，諸方德政碑。
朝廷躬蹇蹇，丘壑自怡怡。
安得研幾士，推窮妙萬蓍。
旬休延聖院納凉周澶州招飲呈德升詩二首·其一
作者：葛勝仲
朝代：宋

年來形迹苦西東，邂逅招提一笑同。
世事休論癡黠半，物情都在聖賢中。
地靈蒸鬰疑無著，友勝喧囂自不通。
借與方床寬六尺，道人知有竹間風。
旬休延聖院納凉周澶州招飲呈德升詩二首·其二
作者：葛勝仲
朝代：宋

講席朝來得暫停，藍輿同入法王城。
清壺照座三棱瑩，小扇摇風六角輕。
方罫共爭棋上劫，頑盆更酌酒中兵。
佳賓更賴王思遠，霜氣能令暑氣清。
昌化紫霄閣次長老仲希賦
作者：葛勝仲
朝代：宋

溪山佳處不須招，未到心旌毎動摇。
漸喜田園挽陶令，敢将筆硯伏君苗。
黑雲含雨迷江館，白鳥衝煙映市橋。
回首海寜驚謫夢，挽舟猶記笏垂腰。
明日元舉赴召見别用前韻送行
作者：葛勝仲
朝代：宋

吾君急升平，元凱登二八。
赤墀擁豪俊，青雲啟塗轍。
巖居及川觀，號召無虗月。
徴君筆瑞世，制行圭玉潔。
向來端神羊，不畏龍麟逆。
嶠南歸興動，只作數旬客。
跡雖遁煙壑，名常藹雲闕。
果膺尺一書，赴隴催装發。
遂恐長烏府，席與羣工絕。
眷言國步艱，敢惮泥塗滑。
牛刀剸繁劇，鵬翅摩空闊。
相期扶中興，何止得官熱。
明月峽
作者：葛勝仲
朝代：宋

李庇山記皮陸詩，紀述茶事真歷歷。
枕流亭北池七里，萬仞插天雙石壁。
懸崖倒掛天銀河，武敏尚存西楚迹。
昔賢招尋多好事，例以姓字刊巖石。
青瓊綠髓茶始生，報春鳥鳴山晝寂。
茶民研膏柏黑粘，香焙鑿山深二尺。
急程苞貢御簾開，宫娥進水傾寒碧。
只今玉食歲不供，舊事獨有山英識。
羈人水厄不厭數，耿耿不寐幾通昔。
他日重來覓舊題，應嘆流年如矢激。
春日野步二首·其一
作者：葛勝仲
朝代：宋

一年春好是清明，萬事都歸笑矣行。
卵色天容供遠興，縠紋波面惬閒情。
門生陪從無參佐，野服徜徉束珮纓。
午困乞漿先饋少，已無形夢不須驚。
春日野步二首·其二
作者：葛勝仲
朝代：宋

一春連雨少晴明，曳杖郊坰偶意行。
嫵媚花枝空濺淚，風流柳色但牽情。
長饑頻覺带移眼，大笑何寧冠絕纓。
北極朝廷今咫尺，穰穰寇盜莫相驚。
春晝偶作次元述韻
作者：葛勝仲
朝代：宋

屏居岑寂似禪關，顧笑初無素與蠻。
晝棟差池寧識燕，綺窗葱翠舊遊山。
時危謾自懷頗牧，境靜聊欣接尹班。
二紀家園逋細履，身閒今得一時還。
昭懷皇后挽歌詞二首·其一
作者：葛勝仲
朝代：宋

天作元符合，哀榮極始終。
陵陪永泰近，禮視孝章隆。
匰主躋新廟，廞衣賁下宫。
柏城連獻愍，蕭瑟夜臺風。
昭懷皇后挽歌詞二首·其二
作者：葛勝仲
朝代：宋

寂寞崇恩殿，飈輪去弗還。
尊名千古外，顯冊兩朝間。
座冷金釭暖，香消玉釡閒。
神遊返姑射，脱屣謝塵寰。
景山寺居大風步月
作者：葛勝仲
朝代：宋

溪邊空谷偶来逃，散步虚廊破鬱陶。
庭户月華封玉雪，林巒風響洶波濤。
氣寒秋盡衣裳薄，夜靜山深殿閣高。
欲識羈懷愁幾許，明朝攬鏡看霜毛。
景純到汝數日遽求别僕固不敢留客然宋伯舉爲兄蘇勤道爲婦之兄遽見去似非人情輙賦是詩率二僚留之
作者：葛勝仲
朝代：宋

奉留高客敢同黄，恃有親親與鴈行。
樂孺誠宜賦棠棣，盤桓何畏嗇檳榔。
敬通叔達無爭論，法護僧彌各擅長。
二義周官如問得，且看姜被莫騰装。
書懷二首·其一
作者：葛勝仲
朝代：宋

寂寂蓬門雀可羅，不妨休影養天和。
詣人三十已當止，年事那堪更倍過。
書懷二首·其二
作者：葛勝仲
朝代：宋

樗散知非濟世賢，一官明道又踰年。
真人上界官都足，甘向塵寰作散仙。
曾夢良惠然見存出口字詩十有七篇偶摭所遺成三篇紀謝·其一
作者：葛勝仲
朝代：宋

未有歸資可買山，一封程奏便求閑。
睢睢去後容爭席，碌碌羞来肯抱關。
幻界已知都是夢，真心自要識無還。
尊前衮衮聽名理，坐遣窮愁一破顔。
曾夢良惠然見存出口字詩十有七篇偶摭所遺成三篇紀謝·其三
作者：葛勝仲
朝代：宋

居然埋照向窮山，誰識龍媒伏帝閑。
意氣雖吞雲夢澤，功名未羨玉門關。
身常靜退緣知止，心不傾邪畏好還。
但恐搢紳公論在，招延行見覲威顔。
曾夢良惠然見存出口字詩十有七篇偶摭所遺成三篇紀謝·其二
作者：葛勝仲
朝代：宋

清明時節訪溪山，消盡機心大智閑。
元亮孤舟聊自棹，尚平家事不相關。
叩門雖幸千金顧，戀德翻嗟半日還。
並水幽亭同歷覽，應憐瓢飲政希顔。
望嶽亭
作者：葛勝仲
朝代：宋

迤邐羣山不識名，天門日觀遠崢嶸。
地靈不見二宫迹，聖作時聞萬歲聲。
木蘭花·玉樓春
作者：葛勝仲
朝代：宋

木闌干外池光闊。午夜喬林迷岸樾。掠船涼吹起青苹，縈水歌聲欺白雪。檀郎響趁紅牙節。胡語嘈嘈仍切切。人生何樂似同襟，莫待驪駒聲慘咽。
木蘭花·玉樓春
作者：葛勝仲
朝代：宋

談圍曾蔽青綾帳。林下中年敦素尚。煙波偶趁一帆風，卻鎖雲扃來就養。自從悟得空無相。身把虛空來作樣。大千沙界抹為塵，未比無生真壽量。
朱偃吹笛
作者：葛勝仲
朝代：宋

李謨美梁州，獨孤生竊笑。
聲既雜夷樂，疊復誤水調。
區區許雲封，女子稱商肖。
天寶小部樂，能使玉妃釂。
論竹取雲夢，不老不可少。
七月望一周，生伐以此料。
韋郎衒名管，半曲裂數竅。
風流渺無繼，是子差可教。
安得君山翁，漁艇巴陵道。
擫捻三五聲，萬籟發天妙。
清音徹四山，猿鳥驚飛噭。
大管藏合拱，直俟元君召。
李楚老尚書挽歌詞三首·其一
作者：葛勝仲
朝代：宋

席寵三台後，疏恩八座榮。
朝廷真大蔡，邊鄙更長城。
戾社符刀夢，王墀識履聲。
陰功歸壤子，衮衮出名卿。
李楚老尚書挽歌詞三首·其三
作者：葛勝仲
朝代：宋

得謝恩重起，追榮爵更崇。
龍蛇新歲忌，鵷鷺舊行空。
圖象人懷惠，尊名帝念功。
遭時淹陳寔，大耋偶相同。
李楚老尚書挽歌詞三首·其二
作者：葛勝仲
朝代：宋

東里推人傑，西清列從班。
袴襦康二蜀，裘带靖三關。
赤白囊無警，朱丹轂遂還。
登龍門舊貴，奕葉道家山。
村人寫予像即景山飯道僧祈禱爲會頗盛
作者：葛勝仲
朝代：宋

單車去位五年强，初乏恩襦庇一方。
大姓殷勤攜老稚，精藍祈祝飯緇黄。
此時美稷勤邀迓，他日桐鄉必奉嘗。
爲報庚桑相俎豆，不如道術永相忘。
東荘院
作者：葛勝仲
朝代：宋

此君如佳士，得一不爲少。
如何彌崗巒，十里青未了。
泉源湛山椒，紅亭藏縹緲。
奔流瀉萬丈，穿林下縈繞。
居僧惜泉出，少借作溪沼。
冰霜濺沫亂，琴筑仙音杳。
水竹自莫逆，獨厭逋客擾。
我亦願結交，禅房寄深窈。
門前石盆潭，奩鏡澄不撓。
寺後仙人壁，崚嶒插雲表。
卜遊已經年，此志幸不夭。
菟裘在何許，清境吾将老。
柏悦堂宴集晚移望嶽亭德升有詩復次韻
作者：葛勝仲
朝代：宋

陰森美章園，爽塏背塵陌。
紛紛辟疆家，勝處此其伯。
登危覧幽奇，寬敞盪喧窄。
層層綠陰暗，中有孤花拆。
三品玩伏虎，兩部當鳴蟈。
主人延客眼，清映壺觴碧。
茂宰工撥煩，恢恢奏刀騞。
議郎兼語掾，闔府畏跼蹐。
仇梅諸鉅公，燕笑歡一席。
蹇予但空餐，營職無半策。
文墨彊抽身，林池同息跡。
金火爭伏見，執熱如焚炙。
頗願百斛船，浮浮兩頭拍。
嶽雲插晴空，移尊及未夕。
清飈起四座，肅肅生羽翮。
人生不謀歡，带眼計月瘠。
誰能較榮槁，瑣尾論干澤。
相從飲文字，一笑百憂釋。
歌呼到爾汝，坐待霜月白。
歸軒踏清影，光謝紗籠赫。
楊彦安大夫挽歌詞
作者：葛勝仲
朝代：宋

英猷卓躒世無多，用不酬材可柰何。
庀邑頌聲空製錦，阜財智算謾熬波。
鱣堂積學家傳慶，蟾窟登榮子繼科。
下里有車催遣奠，上池無藥起沈痾。
心期於我勤知過，肺腑從公久切磋。
十載飄流隔生死，東風吹淚寄滂沲。
楊泰初權縣丞數寄示詩文作詩紀謝
作者：葛勝仲
朝代：宋

關西家世東都相，褫褐十年今始壮。
一官棲棲百僚底，衆製翹翹萬夫上。
憶昔曲臺尸列卿，謬厠春闈慚哲匠。
英俊下沉勢欲拔，文章横流期少障。
榜中上第溷元結，堂下一言驚叔向。
頻蒙古錦倒清篇，更枉長鬚問無恙。
詳觀歎賞欲投筆，退恧粗疏堪覆醤。
吾衰文意已蹉跎，鳯閣當求舍人樣。
次去非韻簡元忠使君
作者：葛勝仲
朝代：宋

翻飛堕青冥，巖邑漫濡跡。
脫無賢已交，久矣去移疾。
興州天下士，奇節非碌碌。
魁然索價高，未肯輕沽玉。
居閒時過我，端若右尹夕。
文詞天分工，沈詩更任筆。
蟬連語入微，不覺聽更僕。
舊交半廊廟，勲閥藏帝籙。
毋寧一麾出，不屈數旬客。
五十始過二，榮途尚努力。
才資况加人，何止什與百。
是事姑置之，秋日方在翼。
鮮鮮黄金花，冷艷照墻屋。
郊原沐時雨，枯槁蘇霑足。
城南天息河，流水有令德。
相攜共擊汰，泛此寒湜湜。
次吳粹老觀我齋詩
作者：葛勝仲
朝代：宋

立我謹外揵，逐物戒內熱。
樊然辨物我，此意猶屑屑。
是身本虚空，何者爲六結。
雖慧念不起，雖定照不滅。
無我與我所，觀亦于何設。
右臂弹已化，左肘柳方蘖。
顧君進此道，遺我自朝徹。
不見魯東家，意與我俱絕。
次德林新亭詩韻
作者：葛勝仲
朝代：宋

缿訟無多得暫閒，結亭聊就碧鮮間。
胡床寄目中宵月，手板支頤四面山。
楂带水禽流淺瀨，帆隨煙艇轉前灣。
登臨似與塵寰隔，况復朋從接笋班。
次長清寺
作者：葛勝仲
朝代：宋

迎賓一紅亭，棟宇飛半嶺。
松筠引幽步，以漸入佳境。
陰風起澗壑，凛冽噤蛙黽。
歸雲擁僧裓，飛溜入茶鼎。
搘笻薰風閣，玉溪兩峰並。
中闕認牢山，一點煙鬟整。
我來見所見，賫恨在俄頃。
丘樊絕泥滓，鍾鼎值機穽。
老逐黑衣居，此心真炯炯。
次韻中散兄二首·其一
作者：葛勝仲
朝代：宋

泉石清遊一月間，風輕氣爽未驚寒。
唱經雲岫頻清梵，佞佛爐烟費紫檀。
震澤魚肥聊獨酌，包山橘熟阻同看。
歸来頓識南宗髓，寧見彌天釋道安。
次韻中散兄二首·其二
作者：葛勝仲
朝代：宋

遍遊湖寺棹舟還，重理殘書逼小寒。
衰鬢迎風似蒲柳，貧爐無火取槐檀。
毫銖利祿回頭笑，翻覆人情洗眼看。
癡鈍老人堪底用，故應衡宇自偷安。
次韻中散兄及諸弟寄顧渚茶二首·其一
作者：葛勝仲
朝代：宋

苕溪溪上一茶神，三表遺經品藻親。
輕拂競看雲態度，初嘗應惬舌根塵。
草堂遙憶金沙水，花瀨聊分紫氣春。
尤物從来常貴少，彭城園外即非真。
次韻中散兄及諸弟寄顧渚茶二首·其二
作者：葛勝仲
朝代：宋

健步蒼頭捷若神，露芽三日到情親。
輕甌延喜凝珍玉，小磑鄰虚堕細塵。
便好相招十日飲，莫教虚負一年春。
慇懃後訊當重餉，月六齋時供應真。
次韻中散兄喜雪二首·其一
作者：葛勝仲
朝代：宋

林薄風號兩日先，俄驚剪水堕遙天。
坐看山路禽飛絕，聊勝泥塗馬不前。
輕點紅爐呈妙意，斜飄素髪映衰年。
寒霙與我官同冷，莫笑柴扉日晏眠。
次韻中散兄喜雪二首·其二
作者：葛勝仲
朝代：宋

縹緲山頭白最先，模糊雲物變吳天。
陸機玉圃無精粗，王衍瑤林滿後前。
酒漲微瀾宜永夜，麥翻翠浪看明年。
曉晴便是春消息，梅萼包香柳欲眠。
次韻中散兄將到先示詩
作者：葛勝仲
朝代：宋

雲山佳處復躋攀，景物依然得破顔。
春事闌珊三月尾，時光荏苒七年間。
重来懷紱成何事，歸去抽簪幸有山。
且盡一杯今日樂，投林飛鳥會知還。
次韻中散兄慶立方賜第
作者：葛勝仲
朝代：宋

兒曹春榜預言揚，竊吹知難服士鄉。
黄絹未能摛好語，青氊偶幸繼前芳。
穿楊喜共東床客，攀桂同標北寺房。
聖世選材如華嶽，積塵曾不棄毫芒。
次韻中散兄見寄
作者：葛勝仲
朝代：宋

晦迹纔須一畝間，浮家暫寄五湖邊。
官抛印綬輕千里，祿隱漁樵已十年。
眼對雲山偏爛爛，腹藏篇牘自便便。
政緣欲遂幽棲樂，豈是清時獨棄捐。
次韻何總管等慈寺詩二首·其一
作者：葛勝仲
朝代：宋

寺門修竹映長楸，景似江村事事幽。
山疊青螺雲遶屋，月升紫磨水明樓。
夢中他日應知路，天上從今與寄愁。
競病将軍功已就，却将高興賦滄州。
次韻何總管等慈寺詩二首·其二
作者：葛勝仲
朝代：宋

古寺蕭清汝水湄，寓公仍有庾征西。
機輪宛轉春寒磑，浮綫縈紆漾小溪。
入定僧閒多却掃，深春人去自成蹊。
一杯相屬知何日，成事因須共到齊。
次韻元述
作者：葛勝仲
朝代：宋

漂泊身如不繋舟，芙蓉湖上懶回頭。
干戈時幸逃新鬼，巖壑人能識故侯。
已覺功名真破甑，却驚歲月甚奔流。
仙庭五載空浮食，恩重丘山豈易酬。
次韻劉卿任阜民對假菊花嘗新酒
作者：葛勝仲
朝代：宋

隆冬急雪舞淄澠，那得鮮鮮細菊呈。
何處幻師來衒巧，此花詞客最鍾情。
盈尊更值醪敷熱，下筯仍欣鱠縷頳。
應笑蓬蒿張仲蔚，忍寒獨坐到黎明。
次韻劉無言山中五絕句敢請諸僚和之·其三
作者：葛勝仲
朝代：宋

蕭閒谷飲更巖棲，應笑癡人簿領迷。
萬頃青油行省舫，懶黄輕拂柳條低。
次韻劉無言山中五絕句敢請諸僚和之·其二
作者：葛勝仲
朝代：宋

命友登山共寄情，亦逢佳處便班荆。
有時便取琴雙瑣，寫出蒼髯夜半聲。
次韻劉無言山中五絕句敢請諸僚和之·其五
作者：葛勝仲
朝代：宋

榮槁如環浪自循，一笻雙屐伴行春。
溪翁野老来爭席，不識蓬山第一人。
次韻劉無言山中五絕句敢請諸僚和之·其四
作者：葛勝仲
朝代：宋

川原紅綠遠交加，春物關心夢到家。
體骨素輕惟燕子，面皮最好是桃花。
次韻卿任賦立春
作者：葛勝仲
朝代：宋

陽和協氣起寒灰，席上清歌聽落梅。
煖逐日華驚歲換，夜占天象覺星回。
書籌屢點蟾蜍硯，命釂連催鸚鵡杯。
願斂春祺錫黎庶，熙熙一鏡似登臺。
次韻去非梅花
作者：葛勝仲
朝代：宋

造化小兒心戀嫪，偏向冰花施巧妙。
冷禁霜带曉寒飄，清宜月綴微雲照。
已與鳴鳩傳酒信，更乞遊蜂供蜜料。
交情萬里寄春色，度曲五更吹怨調。
半樹臨溪抵死香，一枝倚竹嫣然笑。
寒姿疏影太幽獨，靜女貧姝真窈窕。
世言嘉卉出靈山，我疑異種來圓嶠。
肯挑俗子炫穠麗，只約騷人伴吟嘯。
少陵牽興催衰白，廣平被惱回剛峭。
徑須相過壽此花，市遠無肴只藜藋。
次韻去非留别
作者：葛勝仲
朝代：宋

餘子碌碌不足數，太丘晚出吾所許。
淹盤此境未金馬，邂逅相逢慰銅虎。
與超宗語不知寒，從季遠遊那覺暑。
祥琴臯月歘戒行，征馬譙門聊出祖。
平生種學與績文，自信扶珪兼綴組。
分無桃葉把歌扇，只有松枝當談麈。
行装未辦纒頭帛，衣食何施擇木羽。
從來文豹深隱霧，此去老蛟真得雨。
長卿蜀肆初滌器，伯鸞吳廡曾舂杵。
青雲直上不作難，那復笑人憂鄧禹。
次韻去非謝前教授餉澤州瓦硯
作者：葛勝仲
朝代：宋

錫花蒸成一坏土，聯坳即墨元光舞。
飛鴛餘韻照文房，吕翁心機同刻楮。
高平沃壤真土膏，硯與龍尾爲朋曹。
剛柔得中不坯甈，共推妙手能甄陶。
郎官小樣知名久，何須對面供十手。
講郎尚有千載人，要此編摩論臧否。
請加什襲傳後昆，阿買不獨書八分。
紗帷晝靜棐几滑，克肖鼻祖能綴文。
次韻去非題紫邏洞
作者：葛勝仲
朝代：宋

一麾謬作東諸侯，邂逅兩玉陪遨遊。
引泉疊山作竹洞，持以奉客充淹留。
㶁㶁清流出潭底，辟疆萬箇那勝此。
奇礓文六照幽亭，雅稱幼輿巖石裏。
人所應無君盡無，哦詩擁卷窮晨晡。
指物程形直題署，便欲相稱詩董狐。
雲水相從樂復樂，汝陽太守自賓幕。
不用飛章乞會稽，聳秀交流看巖壑。
次韻叔才以詩卷見還有作
作者：葛勝仲
朝代：宋

委巷歌謡愧斐狂，雷門布鼓背生芒。
鳯毛忽爾驚懸罄，魚目真能引夜光。
義重肯爲流俗變，意勤仍以古風将。
怪來巾笥多珍玩，獲奉英遊已五霜。
次韻叔才幽居二首·其一
作者：葛勝仲
朝代：宋

世塗艱險動難諧，學士深居但柏齋。
紫翠當門流水過，碧鮮遮檻好風懷。
角巾家巷便高枕，手板公廷厭沒堦。
天地百年真逆旅，誰能巧宦役筋骸。
次韻叔才幽居二首·其二
作者：葛勝仲
朝代：宋

粗才濩落與時乖，湖海幽居一竹齋。
月徑清遊疑不夜，風窗高趣到無懷。
身閒有分白蓮社，地禁無心紅藥堦。
只待匡廬官秩滿，一章程奏乞殘骸。
次韻叔才見貽二首·其一
作者：葛勝仲
朝代：宋

舟隨風入亂山村，流水桃花似武陵。
疊穎叢條煩寄語，幸非逋客莫相憎。
次韻叔才見貽二首·其二
作者：葛勝仲
朝代：宋

紛紛寵辱不勞驚，凛凛孤高未易名。
聞有百錢供菜把，下簾從此謝君平。
次韻和慶善遊圓覺寺歸四首時僕亦方自徑山歸·其一
作者：葛勝仲
朝代：宋

青鞋訪雲水，僧饌飫茭蒲。
落拓人誰識，迂愚世所無。
鷃鵬從物化，牛馬任人呼。
世事何須問，諸公在禁途。
次韻和慶善遊圓覺寺歸四首時僕亦方自徑山歸·其三
作者：葛勝仲
朝代：宋

招提行問道，末學倦編蒲。
不際方爲際，應無令盡無。
歸來聊自賦，隱去謝人呼。
宦路分夷險，平生誰識途。
次韻和慶善遊圓覺寺歸四首時僕亦方自徑山歸·其二
作者：葛勝仲
朝代：宋

步屧尋幽子，談玄孰造微。
離羣雖念獨，選勝遂忘歸。
世路從爭席，年華逼授衣。
平生付雙瑣，手撫送鴻飛。
次韻和慶善遊圓覺寺歸四首時僕亦方自徑山歸·其四
作者：葛勝仲
朝代：宋

黄花兼露重，白鳥带烟微。
雲伴淵明出，風隨曾點歸。
經丘携芰製，視膳輟蘭衣。
景物供清興，詩高直欲飛。
次韻堯卿兄詩酒中興三首·其一
作者：葛勝仲
朝代：宋

可惜虚行淮汴路，不憂無繼是巴牋。
任貧任病須歡伯，更拙更慵猶短篇。
好拉嘉賓傾若下，剩鈎華藻染由拳。
離羣他日乖觴詠，馬腹何因更及鞭。
次韻堯卿兄詩酒中興三首·其三
作者：葛勝仲
朝代：宋

耻向權門事鞾板，懶於驛路奏書牋。
芳醪不厭三千醆，嘉頌時爲十二篇。
吟裏情懷清似洗，醉中身世小如拳。
伯倫子美真豪逸，風味平生願執鞭。
次韻堯卿兄詩酒中興三首·其二
作者：葛勝仲
朝代：宋

舟行詩酒兩相牽，豈暇觀書理廢牋。
金榼興闌多半醉，錦囊才亂罕終篇。
吟哦有味增閒適，酩酊忘形謝曲拳。
年大此鄉疑可老，宦塗羞鬻賈人鞭。
次韻大人待次吳陵邑五首·其一
作者：葛勝仲
朝代：宋

待次吳陵邑，身修道日章。
蘭陔留古郡，花縣得鄰鄉。
未即摶扶上，端嫌代斵傷。
蕭閒文墨外，樂趣問濠梁。
次韻大人待次吳陵邑五首·其三
作者：葛勝仲
朝代：宋

待次吳陵邑，行趨寶婺邦。
蔥蘢連越岫，澄澈泳桐江。
八詠風生座，雙林月映窗。
勝遊知不晚，官履欲飛雙。
次韻大人待次吳陵邑五首·其二
作者：葛勝仲
朝代：宋

待次吳陵邑，優哉閲歲年。
鳯池疏海角，鶠閣竦城顛。
蒔藥時分穎，栽花自溉泉。
新篇談笑就，寄自魯邦傅。
次韻大人待次吳陵邑五首·其五
作者：葛勝仲
朝代：宋

待次吳陵邑，鸝黄報早春。
紅歸花蕾淺，青到柳梢新。
窮約那趨俗，虗緣自葆真。
榮枯多反衍，坐笑黨頻頻。
次韻大人待次吳陵邑五首·其四
作者：葛勝仲
朝代：宋

待次吳陵邑，常安揭小軒。
祗從支遁隱，不問景純言。
顔巷居多樂，陶廬似少喧。
朝歌屈虞詡，清切未殊恩。
次韻大資節使薛公見貽二首·其一
作者：葛勝仲
朝代：宋

黑頭自致已三旌，暫寄江湖適性情。
五總龜遊欽學富，九臯鶴立見神清。
西雍寧累飛章薦，東閤頻蒙倒屣迎。
方幸台躔照苕霅，以兹投劾未能輕。
次韻大資節使薛公見貽二首·其二
作者：葛勝仲
朝代：宋

劇談世事邇来慵，時向烟波掉雪篷。
德業未嘗矜久大，光塵惟曲示和同。
十年輔政裨元化，萬國賓賢振士風。
敢請中興重作頌，衮衣不日見歸公。
次韻子充九日建天寜道場罷遂遊堯祠
作者：葛勝仲
朝代：宋

悒悒無聊坐學宫，銜杯阻共玉西東。
祝延精舍臣心重，擇勝叢祠友好隆。
休嘆青衫淹小縣，且從烏帽落商風。
喜君句法無餻字，始信才華夢得同。
次韻季明
作者：葛勝仲
朝代：宋

我生任飄蕩，所向如虚舟。
誰能涉險難，入此正急流。
行止兩無累，自遂逍遙游。
巉路豈不佳，夙意非所留。
迎親四門舘，登道初麥秋。
政喜寢門近，敢言征路悠。
山陽雨連月，平陸不可求。
居將雜蛙黽，渚不辨馬牛。
淮湖共瀰漫，以爲行者憂。
今朝好風色，歌笑輕陽侯。
紅鱗上圉圉，可以供殽羞。
便呼拍浮船，甘味苴兩頭。
坐待缺月掛，玉斧亦可修。
酩酊聊自彊，淹速非人謀。
數程次京國，猶待半蓐收。
相從共蒲酒，賴有嵇阮儔。
次韻宋景純寄陳去非昆仲
作者：葛勝仲
朝代：宋

雲臺獻納愧先賢，端合塵迷簿領閒。
政似陽城惟下下，文如祖詠只班班。
著書大似屋中屋，擇禄甘從山上山。
揣分量材宜置散，敢於造物怨偏慳。